13 Perkataan Slanga Yang Sebenarnya Wujud Dalam Kamus Dewan

Masyarakat kita yang berbilang bangsa, membolehkan wujud pelbagai campuran elemen-elemen bahasa yang berbeza sehingga diasimilasikan sebagai perkataan rasmi. Perkataan-perkataan yang kita gunakan ini, walaupun nampak janggal kerana berbunyi macam slanga.

Walaupun demikian, penggunaan perkataan-perkataan slanga ini ada kalanya memang berasal daripada perkataan yang sudah wujud. Ada juga situasi di mana pihak Dewan Bahasa mengambil keputusan mengadaptasikan slanga itu untuk diangkat sebagai istilah sebenar.

Berikut adalah 13 perkataan yang mirip slanga, tetapi sebenarnya bila disemak dalam kamus Dewan memang wujud dan mempunyai makna yang serupa atau hampir dengan tujuan slanga itu diucapkan.

Orang utara paling gemar guna perkataan ni bila nak undur kereta. "Hang gostan kereta hang sikit!" kata orang Kedah. Walaupun lawak bunyinya, gostan memang wujud dalam kamus perkataan kita - yang membawa maksud secara am 'undur' atau 'ke belakang.'

"Feewittt! Jambu siot awek itu!" kerap menjadi sebutan lelaki nakal bila nampak gadis cun. Kita tahu jambu itu buah - tetapi hari ini anda perlu tahu menurut Kamus Dewan, 'jambu' juga merujuk kepada sesuatu yang cantik dan lawa. Jadi penggunaan itu tidak salah.

Penggunaan perkataan kacang boleh merujuk kepada tumbuhan kacang, slanganya pula merujuk sesuatu perbuatan yang kita rasakan mudah seperti "kacang je la ujian tadi!" Penggunaan itu betul ke? Hampir betul. Apabila ditambah imbuhan, 'memperkacangkan' membawa makna melakukan sesuatu dengan sesuka hati atau sewenang-wenangnya.

Perkataan 'alamak' memang wujud dalam kamus tatabahasa kita. Perkataan 'alamak' sebenarnya adalah singkatan kepada istilah 'alah mak' yang kerap digunakan orang dulu, besar kemungkinan untuk menolak pandangan ibu dengan sopan. "Alah mak ni, Cempaka nak kahwin dengan Abang Sudinlah." Macam tu la agaknya penggunaannya.

Istilah 'awek' yang kita gunakan pun merupakan istilah rasmi yang benar ada. 'Awek' merujuk kepada mana-mana gadis. Digabungkan dengan istilah 'jambu', 'awek jambu' merupakan kelompok yang kami harap dapat mengikuti penulisan Iluminasi setiap hari.

Istilah 'barai' kini semakin kerap digunakan untuk menggambarkan sesuatu yang kurang elok tentang gadis seperti 'awek barai' ataupun enjin motor ("habis barai enjin gua bro!"). Istilah 'barai' sebenarnya merujuk kepada sesuatu yang luruh dan bertaburan seperti kita membawa satu plastik buah, tetapi plastiknya bocor. Habis barai buah itu ke tanah.

Terma ini memang diiktiraf dalam kamus, mewakili kumpulan anak muda lelaki dan wanita yang berpeleseran, melakukan aktiviti tidak bermoral serta mengamalkan hidup yang tidak hala tuju melainkan mengejar keseronokan.

Dulu penulis ingatkan palat ni merujuk kepada sesuatu yang kotor, contohnya najis yang dibasuh tidak bersih melekat dipakaian. Rupa-rupanya 'palat' merujuk kepada seseorang yang tidak berguna. Jadi melabelkan seseorang itu 'macam palat' seandainya dia hanya tahu makan tidur semata adalah tepat sekali.

Satu lagi istilah yang popular untuk orang utara - 'koman' selalu digunakan untuk merujuk kepada barang kurang berkualiti. Ya, istilah ini benar. 'Barang koman' merujuk kepada barang-barangan, produk atau benda yang biasa-biasa saja.

'Ngam' atau 'ngam-ngam' memang merujuk kepada maksud 'tepat, cukup, cocok, sepadan' atau 'just nice.' Selama ini memang penulis ingatkan 'ngam' adalah slanga semata-mata tetapi rupa-rupanya penggunaannya terkandung dalam kamus tatabahasa.

'Otek' adalah slanga yang kita guna bagi merujuk polis. Kenapa pula? Ini kerana 'otek' merujuk kepada tabiat menggoyangkan sesuatu, seperti ekor. Besar kemungkinan masyarakat dahulu kerap menggunakan 'mengotek' bagi merujuk kepada anjing, seperti 'anjing yang mengotekkan ekornya.' Kemudian stigma buruk masyarakat terhadap polis menyamakan polis seperti anjing - menyebabkan gelaran 'otek' terus lekat pada polis. Ini teori kami sajalah ya?

Sengkek dan pokai membawa makna yang hampir serupa - tidak berwang, papa kedana mewakili seorang yang miskin. Sengkek juga merupakan istilah yang digunakan masyarakat zaman dahulu untuk melabel orang China yang datang ke Tanah Melayu iaitu 'China sengkek.'

"Mamak! Roti canai tapau 2" merupakan ayat biasa yang kita dengar merujuk kepada bahan yang perlu dibungkus untuk dibawa pulang. Penggunaan istilah tapau adalah tepat untuk merujuk kepada perbuatan itu jadi janganlah segan untuk menggunakannya.


Punca Hubungan Tidak Baik Korea Utara Dan Amerika - Sinchon Massacre

Hubungan antara Amerika Syarikat dan Korea Utara tidak pernah baik namun untuk memahami sepenuhnya hubungan yang retak di antara kedua-dua negara, kita harus kembali ke hampir 70 tahun yang lalu ketika berlakunya Pembunuhan Sinchon.

Pembunuhan Sinchon adalah satu siri pembunuhan besar-besaran yang didakwa dilakukan oleh pasukan tentera Amerika Syarikat dari 17 Oktober hingga 7 Disember 1950, ketika Perang Korea bermula.

Sepanjang tempoh 52 hari tersebut, berlaku spekulasi bahawa lebih daripada 35,000 orang awam Korea telah dibunuh.

Namun sama ada pembunuhan ini dipertanggungjawabkan ke atas tangan Amerika Syarikat atau pihak lain masih lagi diperdebatkan.

Terdapat cerita yang bertentangan dari pelbagai pihak mengenai kejadian ini, jumlah kematian, dan siapa yang bertanggungjawab terhadap pembunuhan beramai-ramai tersebut.

Ketika kejadian ini berlaku, dikatakan terdapat beberapa penyembelihan besar-besaran selama lebih dari tempoh dua bulan pada akhir tahun 1950 di Wilayah Sinchon.

Salah satu penyembelihan pertama berlaku pada 18 Oktober 1950 di sebuah rumah perlindungan di Sinchon. Rekod Korea Utara menyatakan bahawa tentera Amerika Syarikat telah membunuh kira-kira 900 orang.

Lagi 520 nyawa, termasuk 50 wanita dan kanak-kanak, dibunuh dua hari kemudian pada 20 Oktober 1950 ketika serangan di tempat perlindungan di balai polis.

Pola pembunuhan beramai-ramai ini berterusan sehingga 7 Disember di mana angka akhir mangsa keseluruhan didakwa seramai 35,383 orang.

Masih tidak jelas sama ada tentera Amerika Syarikat, tentera Korea Selatan atau unit gerila komunis Korea Utara yang bertanggungjawab terhadap serangan yang mengerikan itu dan konflik ini kelihatan agak rumit.

Menurut ahli sejarah Korea Selatan, Han Sung Hoon, Pembunuhan Sinchon "tidak dapat dianggap hanya sebagai pembunuhan di antara kiri dan kanan,".

Dalam buku Travis Jeppesen, "See You Again in Pyongyang", Han Sung Hoon berkata apabila unit-unit tentera Korea Utara berundur dari Sinchon dan unit gerila komunis tempatan mengambil tempat dalam pertempuran melawan pasukan Korea dan Amerika Syarikat, kawasan itu menjadi "sarang kepada pencerobohan kedua-dua puak kanan dan kiri di saat yang membawa kepada pembunuhan beramai-ramai akhir tahun 1950,".

Ini mungkin dapat menjelaskan sebahagian daripada persoalan mengapa sangat sukar untuk menyalahkan satu-satu pihak terhadap pembunuhan beramai-ramai ini.

Beberapa sumber mengatakan bahawa pembunuhan beramai-ramai ini dilakukan oleh tentera Amerika Syarikat, cerita-cerita lain mengatakan bahawa Korea Selatan yang harus dipersalahkan.

Sesetengah ahli sejarah berpendapat bahawa walaupun serangan itu dilakukan oleh Korea Selatan, mereka bertindak mengikut arahan tentera Amerika Syarikat.

Walau bagaimanapun, laporan 1952 dari sekumpulan peguam, hakim, dan profesor dari Britain, Perancis, Austria, Itali, Belgium, China, Poland, dan Brazil, menyiasat dakwaan pembunuhan itu dan menunjukkan bukti bahawa Amerika Syarikat di pihak yang bersalah.

Namun Kim Dong-Choon, bekas Pesuruhjaya Suruhanjaya Kebenaran dan Rekonsiliasi Korea Selatan, tidak bersetuju dengan penemuan ini dan dia berpendapat bahawa kumpulan gerila Korea Utara, atau puak komunis muda, harus dipersalahkan.

Walau apa pun, hasil dari peristiwa-peristiwa yang keruh yang berlaku di Sinchon itu menjadikan Korea Utara semakin berang dan "bengang" terhadap Amerika Syarikat.

Keganasan Amerika Syarikat terhadap Korea Utara memberikan kesan yang sangat mendalam kepada negara itu sehinggakan sebuah muzium dibina khas bagi memperingatinya.

Dibina pada tahun 1958, Muzium Sinchon Keganasan Perang Amerika kemudiannya telah dirombak dengan arahan Kim Jong Un.

Ada yang mengatakan bahawa muzium itu sebahagian besarnya digunakan oleh kepimpinan Korea Utara untuk menghasut kebencian terhadap Amerika Syarikat, manakala Kerajaan Pyeongyang mendakwa bahawa ia hanya bukti bahawa Amerika Syarikat bertanggungjawab atas kematian ramai rakyatnya.

16 bilik muzium ini direka dengan teliti untuk mempamerkan butiran mengerikan mengenai pembunuhan beramai-ramai tersebut.

Bilik-bilik ini menempatkan artifak dan propaganda dari tempoh masa 52 hari tersebut dan menampilkan pameran yang mengandungi surat dari kanak-kanak yang ditangkap, senjata dan alat yang digunakan untuk penyeksaan, bukti serangan udara Amerika dan peperangan kimia dan bendera Korea Utara yang terdapat kesan darah.

Semasa lawatannya ke muzium pada tahun 2014, Kim Jong Un menunjukkan perasaan negatifnya terhadap Amerika Syarikat dengan sangat jelas.

Kim berkata bahawa tidak kira bagamiana "imperialis Amerika Syarikat cuba bermain helah, jejak darah yang tersisa di tanah ini tidak dapat dipadamkan,".

"Darah mesti dibalas dengan darah, dan hutang dengan imperialis A.S. mesti diselesaikan, dengan apa cara sekalipun," kata Kim Jong Un.


7 Logo Paling Mahal Di Dunia

Bagi sesebuah syarikat atau jenama, logo merupakan antara perkara yang terpenting dalam menarik perhatian orang ramai lebih-lebih lagi pengguna yang tidak mengenali mereka.

Logo merupakan perkara pertama yang dikenali mengenai sesuatu jenama tanpa mengetahui apa-apa mengenainya.

Terdapat logo yang ringkas dan ada pula yang sangat rumit, di mana logo ringkas lebih menjadi pilihan kerana ia lebih mudah diingati.

Namun, penghasilan logo bagi menarik perhatian pengguna apatah lagi membuatkannya "melekat" di dalam ingatan bukanlah sesuatu kerja yang mudah. Oleh itu, mereka dan mencipta logo-logo jenama boleh menelan belanja yang tak masuk akal.

Walaupun logo Pepsi ketika ini tidak kelihatan begitu berbeza dengan logo lama, namun mereka membayar RM4.2 juta untuknya.

Logo ikonik lama Pepsi telah ditukar dan kini ia menonjolkan pengagihan warna yang berbeza, dengan warna merah menjadi lebih utama.

Keseluruhan logo juga dicondongkan pada sudut tertentu dan lebih selaras dengan trend semasa reka bentuk "rata" atau 2D.

Menurut sumber, penukaran logo Pepsi merupakan satu cubaan untuk mencabar Coca-Cola, yang masih merupakan jenama Cola paling terkenal di dunia.

Terdapat beberapa variasi logo BBC ketika ini, namun yang paling biasa dilihat adalah kombinasi antara huruf besar berwarna putih diletakkan di atas latar belakang gelap.

Kebanyakan daripada anda pasti berfikiran bahawa anda mampu menghasilkan logo ini, yang mana dibayar sebanyak RM7.54 juta.

Walaupun agak mahal bagi tiga huruf yang seperti ditaip menggunakan Microsoft Word, namun ia boleh dimaafkan memandangkan BBC memegang rekod di mana mereka tidak menukar logo mereka walaupun sedikit.

Akhirnya, BBC menyerah kalah pada tahun 1997 apabila mereka memperkenalkan logo baru mereka. Bercakap mengenai rekod, logo asal BBC digunakan dari tahun 1971 hingga 1988, iaitu selama 18 tahun.

Australia & New Zealand Banking Group (ANZ), sebuah syarikat usaha sama telah membayar RM62.8 juta untuk reka bentuk logo mereka.

Logo ini mempunyai huruf ANZ, yang mewujdukan gambaran pergerakan bersama-sama unsur grafik. Sebenarnya, jumlah keseluruhan yang dibayar bukanlah hanya dilaburkan untuk reka bentuk logo sahaja.

Ia adalah jumlah kempen pemasaran yang lebih besar yang bermula pada tahun 2010 dan berakhir pada tahun 2012.

Perlu diingatkan bahawa ANZ adalah bank yang terbesar di New Zealand dan ketiga terbesar di Australia, jadi jumlah ini tidak dianggap sebagai sesuatu yang tak masuk akal bagi mereka dalam usaha pelaburan terhadap kempen pemasaran.

Kepentingan untuk memiliki logo yang baik tidak diambil mudah oleh perkhidmatan pos Norway di mana mereka telah membayar RM230 juta untuk logo yang digunakan ketika ini.

Selain daripada grafik, yang bukan reka bentuk Norway yang biasa, ia mempunyai kata-kata "Posten Norge", dengan perkataan "posten" yang bermaksud pengeposan.

Ia kelihatan seperti membayar wang yang tersangat banyak untuk sesuatu yang agak mudah dan ringkas, namun anda juga perlu tahu bahawa syarikat milik negara ini mempunyai hak tunggal untuk mengedarkan dan menghantar surat-surat yang beratnya kurang daripada 50 gram di seluruh Norway.

Logo baru Posten Norge diperkenalkan pada tahun 2008 dan kesemua pejabat pos di negara ini melalui penjenamaan semula di mana ia dianggap sebagai satu pelaburan yang baik.

Jika dilihatkan pada logo ini, ia tidaklah begitu kelihatan seperti logo sebaliknya lebih kepada tulisan. Namun, Accenture membayar sebanyak RM419 juta untuk logo mereka.

Ia terdiri daripada perkataan "Accenture", ditulis dengan huruf kecil dengan tanda aksen (">") di atasnya. Perkataan itu sendiri adalah adalah singkatan daripada frasa "aksen masa depan".

Accenture dipaksa menukar namanya dan menggunakan logo baru selepas keluar daripada Anderson Consulting Group dan membawa haluan sendiri.

Walaubagaimanapun, syarikat yang terkenal dengan penyumberan luar (outsourcing) ini telah mendapat kritikan berkenaan dengan logo Accenture, meskipun membayar dengan harga yang mahal.

Sesetengah orang mendakwa logo yang diringkaskan ini tidak memberikan maksud yang cukup. Walaupun rekabentuk yang sudah diperkemas, logo Accenture ini dipilih selepas 50 pilihan dan reka bentuk lain ditolak.

Accenture kini merupakan syarikat bereputasi tinggi dan logonya dikenali secara langsung dalam industri ini.

Logo kedua termahal di dunia adalah oleh British Petroleum pada tahun 2000, di mana syarikat ini membayar sebanyak RM880 juta untuk sebuah logo.

Mereka memilih rekabentuk logo yang memaparkan bayang-bayang hijau dan kuning, yang mana mewakili dedikasi syarikat untuk menjadi lebih "hijau" atau mesra alam.

Walaubagaimanapun, apa yang membuatkan logo BP menjadi lebih mahal adalah kemelut besar yang melanda BP. Ya, ia merujuk kepada salah satu tumpahan minyak yang paling dahsyat dalam sejarah, di Teluk Mexico.

Logo BP adalah tersangat jauh menyimpang daripada apa yang diwakili syarikat ini. Lebih buruk, ia menjadi bahan ketawa dalam talian, dengan banyak logo BP palsu diubahsuai secara simbolik menjadi tumpahan minyak hitam.

Sejak itu, syarikat ini telah membelanjakan berjuta-juta dolar untuk mengawal kerosakan dan logo asal masih kekal digunakan.

Dan logo yang termahal di dunia pernah dihasilkan menjad milik logo Symantec, dengan harga yang sangat tak masuk akal.

Menurut laporan, Symantec membayar sebanyak RM5.36 bilion untuk logo dan penjenamaan yang mereka gunakan ketika ini.

Jumlah ini tidak terbanding dengan kesemua logo dalam senarai ini.

Walaubagaimanapun, jumlah yang tersangat tinggi ini tidaklah begitu mengejutkan jika anda mengetahui fakta-fakta penting mengenainya. Salah satu pembelian yang dibuat oleh Symantec adalah membeli VeriSign.

Salah satu pembelian yang dibuat oleh Symantec ialah pengambilalihan VeriSign.

Mereka tidak hanya mendapat akses kepada idea dan sumber syarikat, tetapi juga kepada logo VeriSign, tanda cek yang terkenal, yang mana dengan bijaknya memasukkannya ke dalam logo Symantec.

Sekiranya anda tidak mengenali logo ini, ia mewakili tanda semak ("✓") untuk pengesahan sijil keselamatan (SSL) bagi laman sesawang.

Logo ini sangat penting jika anda mahu orang ramai mempercayai laman sesawang dalam talian atau laman e-dagang anda.

Oleh kerana tanda semak ini dikaitkan dengan kepercayaan, Symantec dikatakan sangat bijak dengan memilihnya ke dalam logo mereka.


8 Pemimpin Dunia Dengan Kawalan Keselamatan Paling Ketat

Sebagai pemimpin sesebuah negara atau seseorang yang terkenal, perhatian selalunya tertumpu kepada mereka. Ia bukan sahaja boleh mengakibatkan keadaan menjadi yang kurang menyenangkan, malah berbahaya.

Ancaman kepada nyawa para pemimpin ini dianggap sesuatu yang serius dan memerlukan pemantauan serta perlindungan yang ketat. Antara daripada langkah-langkah yang diambil ialah dengan menggunakan pengawal keselamatan, kenderaan kalis perluru, pendua dan banyak lagi. Berikut adalah beberapa pemimpin yang mempunyai kawalan keselamatan paling ketat.

Pemimpin negara Komunis yang sentiasa menjadi perhatian ini sememangnya diketahui mempunyai ramai musuh dan pengkitik dari seluruh dunia. Itu belum lagi dikirakan musuh dalam selimut di Korea Utara sendiri, di mana Kim Jong Un pernah menghukum beberapa pembelot termasuk bapa saudaranya sendiri sebelum ini.

Kawalan ketat ke atas Presiden Korea Utara ini pernah ditunjukkan semasa beliau berkunjung ke negara luar seperti Korea Selatan dan Singapura baru-baru ini untuk persidangan bersama dengan Presiden Amerika Syarikat, Donald Trump. Pada setiap masa, beliau akan ditemani oleh minimum 12 orang pengawal peribadi dan dikatakan mempunyai pengawal seramai 15,000 orang.

Presiden Turkey yang pernah menggagalkan satu percubaan rampasan kuasa ke atasnya sememangnya mempunyai kawalan keselamatan yang ketat. Beliau lebih cenderung memilih pelbagai kenderaan yang kalis peluru.

Bukan itu sahaja, dia juga dikelilingi oleh pengawal keselamatan yang akan berada di mana sahaja dia pergi. Malah, penembak tepat sentiasa bersiap siaga di kawasan kediamannya bagi mengelak segala kemungkinan diserang.

Namun, satu kejadian di mana sekumpulan pengawal peribadi beliau yang bertempur dengan penunjuk perasaan ketika melawat Amerika Syarikat sedikit sebanyak mencemarkan nama beliau.

Ratu Elizabeth II tidak perlu diperkenalkan lagi kerana beliau adalah salah seorang ratu paling terkenal di dunia. Walaupun tidak mempunyai kuasa sebenar, beliau tetap dikawal dengan rapi oleh para pengawal dari Istana Buckingham kerana ramai yang ingin mencederakan beliau.

Ketika Ratu Elizabeth II berada dalam istana, ratusan pengawal keselamatan akan berada di dalam mahupun luar istana untuk memastikan keadaan sekeliling ratu itu sentiasa selamat. Apabila ratu keluar dari istana untuk sebarang urusan, beliau akan ditemani oleh banyak kereta pengiring dan juga pengawal yang menaiki motosikal berkuasa tinggi.

Presiden Alpha Conde adalah pemimpin Guinea yang telah memegang jawatan tertinggi di negara itu sejak 2010 lagi. Tidak sampai setahun selepas beliau memegang jawatan presiden, satu cubaan bunuh telah dilakukan terhadapnya di mana seorang pengawal peribadinya terbunuh manakala dua lagi cedera.

Sejak itu, Presiden Guinea ini telah dikawal dengan ketat oleh pengawal peribadi, pengiring bersenjata dan juga disediakan kenderaan kalis peluru. Walaupun dikawal dengan ketat, sejak beberapa tahun kebelakangan ini Presiden Alpha Conde sering dilihat keluar dari bumbung kenderaannya ketika lawatan bagi menunjukkan bahawa dia tidak gentar akan sebarang ancaman ke atas dirinya.

Kawalan keselamatan bagi pemimpin negara kuasa besar dunia ini sememangnya tidak perlu diragui lagi sebagai salah satu yang paling ketat. Selain kenderaan kalis peluru, helikopter pemantau dan juga puluhan pengawal keselamatan yang diselia oleh CIA, President Donald Trump sememangnya amat sukar untuk didekati oleh sesiapa pun.

Setakat ini, kawalan keselamatan yang disediakan kepada Donald Trump merupakan kawalan keselamatan paling mahal dalam sejarah Presiden Amerika Syarikat. Ini kerana Trump mempunyai keluarga besar seramai 16 orang dan sering mengembara, membuatkan kos mengawasi keseluruhan keluarganya mencecah ratusan juta USD dalam setahun.

Sama seperti Presiden Donald Trump, Presiden Rusia iaitu Vladimir Putin juga mempunyai pengawal keselamatan yang terdiri daripada perkhidmatan rahsia dan tentera khas. Dikatakan seramai 9,000 orang anggota yang dikerahkan untuk menjaga beliau dalam segala urusan peribadi mahupun rasmi.

Servis Kawalan Presiden Rusia telah diwujudkan sejak 1993 lagi dan kini ia diketuai oleh Alexey Rubezhnoy sejak dari tahun 2016. Bagi presiden yang gemar melakukan banyak perkara spontan ini, setiap langkah keselamatan perlulah diambil dengan teliti bagi memastikan pemimpin nombor satu Rusia ini berada dalam keadaan selamat.

Bagi presiden kepada negara dengan populasi penduduk paling ramai ini, dikatakan pengawal peribadi yang berkhidmat untuk beliau mencapai hampir 4,000 orang. Sesetengah daripada pengawal peribadinya diketahui membawa lebih dari satu senjata api setiap orang. Setiap kali melakukan urusan peribadi mahupun rasmi, lebih dari puluhan pengawal peribadi akan melindungi beliau.

Kawalan keselamatan Presiden Xi Jinping ini disediakan oleh Pusat Biro Keselamatan Parti Komunis China yang merangkumi pengawal keselamatan, pasukan pengiring, pemantau, kenderaan kalis peluru dan banyak lagi. Sesuatu yang dikira perlu untuk melindungi pemimpin salah satu negara kuasa-kuasa besar dunia.

Kini tiba masanya untuk pemimpin yang mempunyai kawalan keselamatan paling ketat di dunia iaitu Pope Francis. Pemimpin agama yang sering melawat banyak negara ini mempunyai pasukan elit tentera khas Swiss yang mengawalnya di Vatican City dan juga di luar negara.

Bagi setiap lawatan luar negara yang dilakukan oleh Pope Francis, beliau akan dikawal ketat oleh ratusan malah ribuan anggota bagi mengelakkan kejadian percubaan membunuh yang sering berlaku dalam sejarah pemimpin agama ini pada masa lampau. Sebagai contoh, Pope John Paul II telah ditembak sebanyak 4 kali dari jarak dekat pada tahun 1981. Namun, beliau berjaya selamat daripada percubaan bunuh tersebut.


Prison Break: Kisah Pelarian Penjara Alcatraz Hantar Surat Kepada FBI 50 Tahun Selepas Meloloskan Diri

Pada 11 Jun 1962, salah satu daripada insiden melarikan diri dari penjara paling berani dalam sejarah telah dilakukan oleh 3 lelaki.

Frank Morris, bersama-sama adik beradik John dan Clarence Anglin telah meloloskan diri dari Penjara Alcatraz, dan tidak pernah ditemui lagi selepas itu.

FBI menutup kes tersebut pada tahun 1979 setelah membuat kesimpulan bahawa ketiga-ketiga lelaki itu mati lemas dan mayat mereka telah dibawa ke laut.

Percubaan melarikan diri itu mendapat perhatian dan imaginasi orang awam, menjadikan mereka sebagai wira rakyat.

Khabar angin berterusan hingga ke hari ini bahawa ketiga-tiga lelaki muda itu merupakan perenang yang hebat, selamat daripada laut dan menghilangkan diri sekaligus berjaya mengelak daripada penangkapan semula oleh pihak berkuasa selama lebih 50 tahun.

Independent melaporkan bahawa "Perkhidmatan Marshals AS tidak sepenuhnya berputus asa. Mereka menyatakan secara terbuka bahawa mereka akan akan terus mengejar pelarian-pelarian itu sehingga mereka sama ada ditahan, ditentukan telah mati atau mencapai usia 99 tahun."

Penjara Alcatraz terkenal di zaman kegemilangannya kerana keadaannya yang sangat teruk penghuninya yang terkenal. Dalam sejarah 29 tahunnya, Alcatraz menempatkan penjenayah-penjenayah seperti Al Capone, Mesin-Gun Kelly, dan Whitey Bulger.

Ia merupakan tempat di mana tahanan dihantar apabila mereka dianggap terlalu mengganggu penjara-penjara persekutuan lain.

Disebabkan Alcatraz mempunyai kawalan keselamatan yang sangat tinggi dan dibina di atas sebuah pulau, ia dianggap sebagai sebuah penjara yang mustahil untuk meloloskan diri oleh pihak berkuasa penjara.

Walaupun pulau Alcatraz hanya 2.4 kilometer dari pantai San Francisco Bay, perairan di sekelilingnya hampir membeku dan mempunyai arus deras membuatkan berenang untuk ke tanah besar adalah satu perkara yang sangat sukar walaupun bagi perenang yang sangat mahir dan kuat.

Frank Morris bersama John dan Clarence Anglin adalah penjenayah kerjaya dengan pelbagai kesalahan dan mempunyai rekod percubaan melarikan diri.

Mereka mengenali antara satu sama lain ketika berada di penjara lain sebelum dimasukkan ke Alcatraz dan mula merancang untuk melarikan diri pada tahun 1961 ketika mereka ditempatkan di sel-sel yang bersebelahan.

Pelan itu, seperti yang dirancang oleh Frank Morris, melibatkan pelebaran saluran pengudaraan sel-sel mereka yang dibuka ke koridor utiliti yang tidak diawasi. Mereka melakukan ini dengan menggunakan sudu kantin dan gerudi yang dibuat sendiri.

(Keadaan sel penjara salah seorang daripada mereka yang melarikan diri)

Pada siang hari mereka melakukan penyamaran kerja menghasilkan papier-mâché (bahan komposit yang terdiri daripada kepingan kertas atau pulpa) dan menjelang malam pula, mereka bekerja selama berbulan-bulan di bengkel bumbung rahsia dalam membina rakit dan jaket penyelamat, menggunakan 50 baju hujan yang dicuri.

Menjelang pukul 11.30 malam pada 11 Jun 1962, mereka berjaya melarikan diri dari Alcatraz dan tak kelihatan lagi selepas itu.

Penggera kecemasan hanya dibunyikan pagi keesokan harinya apabila pengawal mendapati katil mereka kosong tanpa penghuni.

Ketiga-tiga mereka telah menghasilkan kepala-kepala boneka menggunakan debu konkrit, papier-mâché dan rambut manusia yang diambil dari kedai gunting rambut.

Kepala-kepala boneka itu digunakan untuk mensimulasikan badan-badan yang sedang tidur di atas katil mereka.

(Kepala boneka yang dihasilkan dan digunakan mereka ketika melarikan diri)

Sehingga hari ini pihak berkuasa percaya bahawa percubaan melarikan diri ini tidak berjaya. Namun beberapa tahun yang lalu, sekeping surat telah ditemui yang mungkin memberikan penjelasan yang berbeza.

Pada tahun 2013, Jabatan Polis San Francisco menerima surat yang jelas daripada John Anglin yang sudah tua.

"Nama saya ialah John Anglin, saya telah melarikan diri dari Alcatraz pada Jun 1962 dengan saudara saya Clarence dan Frank Morris. Saya berusia 83 tahun dan dalam keadaan tak sihat. Saya menghidap barah. Ya, kami semua melarikan diri pada malam itu, tapi hampir-hampir tak berjaya!,".

Surat itu menyatakan bahawa Frank Morris dan Clarence Anglin masing-masing meninggal pada tahun 2005 dan 2008.

Penulis kemudiannya menawarkan untuk menyerahkan dirinya kepada pihak berkuasa sebagai pertukaran untuk rawatan perubatan dan hukuman penjara satu tahun, pihak berkuasa perlu membuat pengumuman di TV.

Kemudian penulis menyatakan "Saya akan menulis kembali untuk memberitahu anda di mana saya berada. Ini bukan satu gurauan... "

Akan tetapi, FBI tidak termakan dengan kata-kata dalam surat itu, namun mengambil serius dengan malakukan ujian analisis penulisan tangan, cap jari dan ujian DNA. Namun semua ujian yang dilakukan memberikan hasil yang tak dapat ditentukan dengan jelas.

Sejak surat itu diterima, tak ada lagi surat-menyurat dari John Anglin. Dan jika dia masih hidup, dia berusia 88 tahun pada tahun 2018.


Ini Satu-Satunya Rakaman Di Dunia Yang Memperdengarkan Suara "Normal" Adolf Hitler

Adolf Hitler adalah seorang manusia yang penuh dengan kebencian, paranoia dan tanggapan yang tak masuk akal mengenai apa yang mampu dicapai oleh negaranya jika Nazi Jerman menjadi kuasa antarabangsa.

Namun, dia juga agak licik dan cerdik, lelaki yang menggunakan anugerah yang dikurniakan kepadanya iaitu vokalnya untuk memukau rakyat Jerman yang lain.

Tak lama selepas mengambil alih kuasa tertinggi, Hitler meyakinkan rakyatnya untuk menyertainya dalam apa sahaja yand dilakukannya.

Jadi, pada tahun 1939, Nazi telah menyerbu dan menceroboh Poland dalam skala yang sangat besar kerana Hitler berjaya meyakinkan yang lain bahawa Third Reich tak akan mampu dikalahkan sesiapa.

Hitler tahu bahawa kekuasaannya terletak pada keupayaannya untuk meyakinkan hampir semua orang. Kerana itu, dia tidak boleh membiarkan suaranya didengari dalam keadaan yang santai atau tersalah cakap.

Dengan kata lain, ketika mana dia tidak berucap di hadapan orang ramai, Hitler tak akan membenarkan sesiapa pun merakam percakapannya yang mana tidak kedengaran seperti seorang ketua tentera yang sangat tegas dan garang.

Terdapat banyak contoh di mana Hitler menyeru melalui mikrofon sambil menggenggam tangannya dan membuka tangannya ke langit seolah-olah memanggil kuasa Zeus.

Namun, apa yang kurang diketahui adalah terdapat sekali di mana suara Hitler dirakam, yang mana tidak disedarinya dan juga pengikut Nazinya.

Dan rakaman tersebut kedengaran sangat berlainan daripada suara Hitler yang biasanya sangat lantang dan berani.

Individu yang membuat rakaman tersebut, Thor Damen, mungkin tak tahu dia telah mencipta sejarah dengan marakan pertuturan Hitler yang kedengaran sangat tenang dan jelas.

Thor Damen diberikan tugasan oleh majikannya, Yie Broadcasting, untuk merakam ucapan hari ulang tahun di satu majlis makan malam khas yang diadakan dalam kereta api persendirian pada Jun 1942, di Imatra, selatan Finland.

Dalam majlis itu, Hitler bertemu dengan Marshall Carl Gustaf Emil Mannerhiem, komander Finland yang merupakan pemilik kereta api tersebut.

Semua yang hadir termasuk Hitler tahu bahawa ucapan tahniah tersebut dirakamkan namun apa yang semua orang tak tahu adalah Thor meninggalkan mesin perakam dalam mod merakam, sekaligus merakam perbualan di antara Hitler dan Carl Gustaf selama 11 minit.

Hitler sangat mahukan Finland, yang mana masih merupakan sebuah negara neutral pada tahun 1942, sebagai sekutu aktif menentang Rusia.

Mengetahui hal ini, Komander Carl Gustaf berasa benci untuk memberikan gambaran kepada rakyat Finland bahawa dia menjadi tuan rumah kepada Hitler dalam acara sosial.

Oleh itu, Carl Gustaf menghantar kereta apinya ke Immola Airfield, di mana dia dan beberapa orang anggota kerajaan termasuk Presiden Finland, Risto Ryti, mendengar dengan teliti ketika mana pemimpin Jerman itu menyalahkan semua orang di sekelilignya, termasuk cuaca, kerana mempengaruhi perang.

Sekiranya Hitler tidak berada di majlis makan malam itu dengan agenda bagi memujuk Finland untuk bergabung dengannya dalam pertempuran dengan Rusia, kemungkinan besar pita rakaman itu tidak akan wujud.

Ia adalah satu-satunya rakaman suara Hitler yang "biasa" dan normal, yang masih kekal sehingga hari ini.

Dalam perbualan itu, kedua-dua pemimpin itu membincangkan banyak aspek pencerobohan Jerman termasuklah bagaimana Jerman mengalahkan Itali di Afrika Utara, bagaimana Operasi Barbarossa gagal dan banyak lagi.

Melalui perbualan ini, pasti anda dapat mendengar dengan jelas keterdesakan apabila Hitler menceritakan kekalahannya dan menyalahkan semua orang dan semua benda untuk kegagalannya.

"Kami tidak faham betapa kuatnya negeri ini (USSR)," Hitler memulakan perbualan tersebut. Beliau bercakap mengenai 35,000 kereta kebal yang telah dimiliki oleh Tentera Merah, sementara Carl Gustaf menyuarakan dengan komen yang sangat neutral, seperti "benarkah?"

Dia tak akan berada dalam posisi sulit ini jika ada yang memberitahunya tentang keadaan sebenar.

"Dua tahun lalu hanya terdapat beberapa ratus kereta kebal sahaja. Hari ini, ada kilang kereta kebal di mana boleh memerulukan sehingga 60,000 orang pekerja,".

Hitler terus memberikan alasannya dan menyalahkan orang lain. Dia juga melancarkan kritikan terhadap Presiden Finland, dengan berkata, "Saya memberitahu presiden sebelum ini, saya tak tahu, tapi saya akan ambil posisi untuk menyerang juga kerana tak ada kemungkinan yang lain. Ketika itu musim sejuk tahun 1939, saya mimpi buruk, tapi ada banyak lagi,".

Daripada sini kita boleh dengar suara Hitler menunjukkannya dia sedang berada dalam keadaan takut, yang mana sangat jarang berlaku di mata awam.

Mendengar Hitler bercakap adalah satu pengalaman yang menakutkan dan mungkin boleh menghantui anda. Kebanyakan daripada dunia telah mendengar ucapan politiknya dan serangan lisan tentang apa yang patut Jerman berhak dapat.

Tetapi mendengar suaranya dalam perbualan seharian adalah sangat berbeza. Ia memberikan gambaran bahawa Hitler lebih kepada seseorang yang taksub dengan kuasa mereka sendiri dalam pakaian seragamnya.

Dia cuba mengambil alih dunia, tetapi apa yang berlaku adalah sebaliknya di mana dunia mengambil alih dia. Akhirnya dia mengambil jalan pengecut daripada kesakitan yang dicetuskannya dengan membunuh diri dan meninggalkan pembantu-pembantunya yang masih hidup untuk menguruskan legasinya.


6 Ciptaan Terpenting Manusia Yang Kita Jarang Perkatakan

Bila bercerita tentang ciptaan yang mengubah dunia, kita selalu menceritakan tentang peranti yang gah dan hebat-hebat seperti telefon atau enjin, dengan nama-nama pencipta seperti Nicola Tesla dan Alexander Graham Bell menjadi sebutan.

Bagaimanapun, ada banyak lagi ciptaan lain yang sebenarnya jauh lebih penting tetapi jarang disebutkan kerana ciptaan itu mempunyai fungsi yang sangat terhad - namun kita besar kemungkinan sukar untuk menjalani hidup tanpanya.

Berikut adalah lima ciptaan paling penting dan paling ringkas, yang jarang kita letakkan usaha untuk mempelajari sejarah dan penciptanya.

Butang baju sebenarnya merupakan satu ciptaan yang sudah berusia beribu tahun lamanya. Butang paling tua dalam dunia ditemui hasil daripada tinggalan Tamadun Indus yang terletak di bahagian Asia Selatan, dianggarkan berusia 5000 tahun.

Diperbuat daripada kulit kerang, kulit itu akan ditebuk dengan lubang di permukaannya untuk membolehkan tali dimasukkan. Tali itu kemudiannya akan dipasangkan pada fabrik atau kulit untuk mengetatkannya.

Butang pada zaman itu kebiasaannya digunakan sebagai perhiasan dan bukan untuk menyambungkan dua helai fabrik agar bercantum.

Pengukur yang digunakan bagi mendapatkan sesuatu standard unit ukuran paling tua di temui di Nippur, salah sebuah bandar lama tamadun Sumeria yang kini terletak di Iraq. Batang pengukur itu diramalkan dibuat pada tahun 2650BC.

Pengukur yang diperbuat daripada gading gajah turut sama ditemui di kawasan Tamadun Indus, dipercayai digunakan sekitar tahun 1500BC.

Semua pengukur masyarakat zaman dahulu menggunakan unit ciptaan mereka sendiri ketika itu yang ditandakan pada pengukur tersebut.

Bata yang menjadi asas pembinaan kita sekarang merupakan sebuah ciptaan yang hampir 10,000 tahun lamanya. Bata paling tua di dunia dikatakan dibuat oleh orang Mesir zaman dahulu, yang membentukkan lumpur dengan tangan lalu dikeringkan bagi mengeraskannya.

Bagi mengukuhkan struktur bata itu, orang Mesir mencampurkannya dengan jerami bagi memastikan bentuknya tidak merekah. Ciptaan itu kemudiannya ditambah baik dengan kajian-kajian masyarakat berikutnya.

Campuran tanah dengan unsur mineral seperti besi membolehkan binaan yang lebih kukuh dapat dibuat dan batu-bata menjadi pilihan kita, sejak zaman dahulu sehinggalah sekarang di mana bata mula dibuat dengan campuran konkrit.

Berikutan kemudahan tenaga elektrik, lilin kini jarang sekali kita gunakan kecuali ketika terputus bekalan elektrik. Itupun dah ramai yang mula menggunakan lampu yang terdapat pada telefon bagi menggantikan lilin.

Lilin merupakan kesinambungan ciptaan awal manusia yang berasal daripada lampu minyak. Sumbu akan diletakkan dalam bekas berisi minyak untuk membolehkan api dinyalakan. Bagaimanapun, masalah bahaya serta kerap tertumpah kerana sumbu perlu diubah dengan tangan setiap kali api hampir terpadam.

Orang Rom adalah masyarakat pertama menggunakan lemak haiwan yang dikeraskan untuk dijadikan sumber bahan bakar pada tahun 500BC. Sumbu yang sebelum ini ditakungkan dalam minyak, mula diletakkan dalam lemak berbentuk pepejal dan mampu membakar dengan lebih mudah.

Lilin paling tua di dunia setakat ini yang masih oleh dibuat pada tahun 200BC, ditemui di China. Minyaknya diperbuat daripada lemak ikan paus.

Salah satu ciptaan paling berguna yang kita gunakan hari-hari adalah tin, yang digunakan untuk menyimpan bahan seperti susu sejat, serbuk Milo atau bahan makanan dalam tin.

Idea untuk menyimpan bahan makanan agar tahan lebih lama dimulakan oleh seorang lelaki Perancis bernama Nicolas Appert pada tahun 1806. Dia diupah oleh tentera Perancis untuk mencipta sistem simpanan makanan tentera jadi dia menggunakan bekas kaca bertutup untuk tujuan itu. Teknik yang digunakan beliau menjadi asas kepada teknik penyimpanan makanan yang kita guna sehingga kini.

Tin pula mula digunakan dan dicipta oleh seorang lelaki Inggeris bernama Peter Durand yang menggunakan besi padu untuk mencipta bekasnya. Dengan menggunakan teknik diperkenalkan Appert, Durand berjaya menggunakan tin yang kedap udara untuk menyimpan bahan makanan, termasuklah daging.

Bagaimanapun, tin ciptaan beliau sangat sukar dibuka jadi terpulanglah kepada pembeli untuk menggunakan kaedah sendiri membuka tudung tin itu. Hanya selepas 50 tahun selepas itu, barulah pembuka tin dicipta.

Jarang sekali kita peduli tentang sejarah penyedut minuman kan - walaupun perkakasan ini sangat kerap kita gunakan? Penyedut minuman pertama di dunia percayai digunakan semasa Tamadun Sumeria pada tahun 3000BC.

Penyedut minuman ketika itu digunakan bagi membolehkan orang zaman tersebut minum minuman tanpa menggangu mendakan yang terhasil dilapisan bawah minuman mereka. Penyedut minuman tertua dunia ditemui di sebuah kubur orang Sumeria, diperbuat daripada emas.

Mengikut peredaran zaman, beberapa bahan lain juga pernah digunakan untuk dijadikan penyedut minuman seperti rumput sebelum penyedut minuman kertas pertama dicipta pada tahun 1888.

Hasil penciptaan plastik pada tahun 1907 oleh Leo Baekeland membolehkan penyedut minuman mula dicipta menggunakan bahan tersebut, yang lebih murah dan tahan untuk digunakan.


10 Programmer Paling Berpengaruh Dan Banyak Berjasa Untuk Dunia

Seorang pengaturcara komputer atau lebih dikenali sebagai programmer adalah individu yang bekerja mencipta atau mengubahsuai sesuatu bahasa pengaturcaraan.

Tak kira apa jenis bahasa pengaturcaraan yang dihasilkan oleh programmer ini, ia mempunyai pengaruh yang sangat besar terhadap kemajuan teknologi komputer pada hari ini.

iluminasi.com kongsikan antara 10 pengaturcara komputer yang paling berpengaruh di dunia yang telah memberikan sumbangan yang sangat besar dalam teknologi komputer dunia.

Brian Kernighan bersama pencipta sistem operasi UNIX iaitu Dennis Ritchie dan Ken Thompson bekerjasama dalam sebuah makmal yang dikenali sebagai Bell Labs.

Brian yang merupakan warga Kanada menjadi penyumbang yang penting dalam pembangunan UNIX.

Beliau juga merupakan individu yang membantu dalam penulisan bahasa pengaturcaraan AWK dan AMPL.

Namanya kemudian semakin dikenali di seluruh dunia kerana turut membantu dalam menulis buku pengaturcaraan C bersama Dennis Ritchie.

Pengaturcara komputer Belanda, Guido van Rossum, terkenal di seluruh dunia sebagai penulis bahasa pengaturcaraan Python.

Kerja keras beliau dalam meneruskan usaha membangunkan bahasa Python telah memberikan beliau nama samaran "Benevolent Dictator For Life".

Melihat dedikasinya yang tidak berbelah bagi ini, Google telah mengambil Guido bekerja dengan mereka dari tahun 2005 hingga 2012. Ketika bekerja di Google, Gudio melebihkan fokus beliau dalam mengembangkan Python.

Setelah keluar daripada Google pada Januari 2013, Guido mula bekerja untuk sebuah syarikat penyimpanan awan (cloud storage) dikenali sebagai Dropbox.

Pengaturcara komputer Amerika Syarikat dengan nama penuh Kenneth Lane Thompson ini adalah seorang pelopor komputer sains yang terkenal di seluruh dunia.

Beliau yang juga terkenal di dunia penggodam dengan nama Ken adalah individu yang merekacipta dan melaksanakan sistem operasi UNIX menggunakan bahasa pengaturcaraan B.

Bahasa pengaturcaraan B sendiri adalah bahasa pengaturcaraan sedia ada sebelum bahasa pengaturcaraan C.

Ken bekerja untuk Google sejak tahun 2006 di mana beliau menjadi watak penting dalam menghasilkan bahasa pengaturcaraan Go.

Pengaturcara komputer dari Denmark ini terkenal dengan kejayaannya dalam membangunkan bahasa pengaturcaran C#.

Bukan itu sahaja, Anders juga merupakan individu yang menulis mengenai Turbo Pascal dan juga ketua arkitek bahasa pengaturcaraan Delphi.

Ketika ini Anders bekerja di syarikat gergasi Microsoft sebagai arkitek utama bagi bahasa pengaturcaraan C# dan sebagai pemaju teras TypeScript.

Bjarne Stroustrup, pengaturcara komputer warganegara Denmark ini adalah individu yang diberikan kredit di atas usahanya membangunkan bahasa pengaturcaraan C yang dicipta oleh Dennis Ritchie.

Pembangunan tersebut kini digunakan secara meluas dalam dunia pengkomputeran dan dinamakan sebagai C++, yang mana anda pelajari di universiti.

Lebih menakjubkan, bahasa pengaturcaraan C++ yang dibangunkan oleh Bjarne ini merupakan usahanya berseorangan, tanpa bantuan sesiapa pun.

Kini Bjarne Stroustrup berkhidmat sebagai seorang profesor dan pemilik College of Engineering Chair in Computer Science di Universiti A&M Texas.

Agak tak lengkap jika kita bercakap mengenai pengaturcara komputer paling berpengaruh di dunia tanpa memasukkan nama pengasas bersama syarikat perisian gergasi dunia Microsoft iaitu Bill Gates.

Selain daripada merupakan individu kedua terkaya di dunia, Bill juga merupakan ahli perniagaan, pengaturcara komputer, pelopor dalam bidang komputer, pelabur dan juga seorang yang sangat dermawan.

Bill Gates mencipta dan membangunkan sistem operasi Windows yang pada hari ini merupakan sistem operasi yang paling banyak digunakan di seluruh pelusuk dunia.

James Arthur Gosling adalah seorang saintis komputer yang berasal dari Kanada.

Beliau telah mencipta dan membangunkan antara bahasa pengaturcaraan yang paling popular digunakan pada hari ini iaitu Java pada tahun 1994.

James kemudiannya menyerahkan penemuannya ini kepada salah seorang pelajarnya ketika mana beliau sedang menghasilkan mesin maya p-kod untuk makmal Dec Vax Computer.

Bukan sahaja belia berjaya mencipta bahasa Java, James Gosling juga menyumbang kepada beberapa usaha dalam menghasilkan sistem operasi NeWS dan Gosling Emacs.

Sumbangan dan peranan beliau dalam bidang komputer telah membuatkan James dilantik sebagai ahli Rakan Bersekutu Asing Akademi Kejuruteraan Negara Amerika Syarikat.

Linus Torvalds adalah warga Finland-Amerika yang bekerja sebagai jurutera perisian. Individu ini memainkan peranan yang sangat penting dalam membangunkan sistem operasi komputer Kernal Linux.

Beliau kemudiannya bekerja sebagai ketua arkitek Linux Kernal dan bertindak sebagai penyelaras projek.

Pada tahun 2012, Linus dan Shinya Yamanaka (pemenang Hadiah Nobel) telah dianugerahkan dengan Hadiah Teknologi Millenia daripada Akademi Teknologi Finland hasil daripada penciptaan operasi sistem sumber terbukanya.

Sir Timothy John 'Tim' Berners Lee merupakan warga Inggeris yang juga seorang pengaturcara komputer berpengaruh di dunia.

Beliau terkenal di seluruh dunia hasil sebagai pencipta apa yang dikenali sebagai World Wide Web, atau WWW yang mana hampir semua umat manusia menggunakannya pada hari ini.

Pada tahun 1989, Tim berjaya melaksanakan komunikasi antara pelanggan Protokol Pemindahan Hyperteks (HTTP) dan pelayar menggunakan rangkaian internet.

Pada tahun 1989 Lee berjaya melaksanakan komunikasi antara Protokol Pemindahan Hyperteks (HTTP) client dan server menggunakan rangkaian Internet.

Ketika ini TIm merupakan seorang pengarah di World Wide Web Consortium (W3C) yang merupakan perkembangan daripada hasil ciptaannya.

Individu dengan nama penuh Dennis McAlistair Ritchie ini merupakan seorang warganegara Amerika Syarikat yang bekerja sebagai seorang saintis komputer. Beliau telah digelarkan sebagai salah seorang pengaturcara komputer paling berpengaruh di dunia.

Dennis adalah individu yang bertanggungjawab dalam menghasilkan bahasa pengaturcaraan C yang kini digunakan secara meluas oleh orang ramai sebagai bahasa asas dalam menghasilkan program.

Selain daripada menghasilkan bahasa pengaturcaraan C, Dennis juga membangunkan sistem operasi yang dikenali sebagai UNIX, bersama-sama rakannya iaitu Ken Thompson.

Hasil daripada kerja keras beliau, Dennis dianugerahkan Anugerah Turing daripada ACM (Persatuan Mesin Pengkomputeran) pada tahun 1983, Pingat Hamming daripada IEEC (Institusi Jurutera Elektrik dan Elektronik ) pada tahun 1990 dan Pingat Kebangsaan Teknologi daripada Presiden Amerika Syarikat, Bill Clinton pada tahun 1999.


6 Restoran Michelin Star Paling Mahal Di Dunia

Restoran dan pelbagai tempat makan lain yang memiliki kelulusan Michelin atau "bintang", mempunyai menu dengan harga yang tak semua orang mampu. Dan ini adalah hakikat yang kita harus hadapi.

Makan di restoran yang hanya mempunyai satu bintang Michelin sahaja sudah mampu membuatkan poket anda kering, apatah lagi restoran dengan 2 dan 3 bintang Michelin.

Panduan Michelin telah menjadi rujukan kepada mereka yang mendambakan untuk menjamu selera di tempat-tempat yang menyerlahkan kelas dan kemewahan.

Ia juga merupakan impian restoran-restoran mewah untuk disenaraikan dalam panduan itu kerana kemasukan itu akan meningkatkan reputasi dan nilai saham mereka dalam industri makanan mewah yang sangat luas dan padat.

Antara beberapa buah restoran di Malaysia yang mendapat penarafan bintang Michelin termasuklah:

iluminasi.com kongsikan 6 restoran Michelin Star paling mahal di dunia.

Menikmati enam hidangan mewah Eropah sambil menikmati pemandangan akuatik 180 darjah ialah perkara utama yang dijual oleh Ithaa. Ithaa merupakan sebuah restoran mewah yang terletak di bawah laut.

Untuk menikmati pengalaman seperti ini, kos purata bagi setiap seorang adalah RM1,344.

Para tetamu boleh menikmati pemandangan lautan hanya 5 meter di bawah permukaan sambil dihidangkan kaviar Malossol Imperial yang tersangat popular dengan krim masam dan kentang blinis, dan ikan Yellowtail bersama-sama risotto champagne dan buih beurre blanc.

Namun bagi mereka yang menginginkan pengalaman yang sama tanpa kos yang tinggi, Ithaa juga menawarkan pilihan menu yang lebih berpatutan.

Hidangan mewah dan masakan Jepun digabungkan bersama-sama membuatkan anda harus memasukkan Aragawa dalam senarai ini dan senarai makanan idaman anda.

Restoran menggunakan daging dari ternakan Tajima yang tulen, yang diternak selama 28 bulan di rantau Sanda, wilayah Hyogo.

Daging lembu sahaja sudah tersangat mahal namun kebanyakan orang yang pernah menikmatinya mengatakan bahawa segala-galanya yang terdapat dalam menu Aragawa berbaloi dengan harganya yang mahal.

Malah, Aragawa juga digelarkan sebagai steakhouse paling popular di Jepun.

Kos purata mencecah RM1,554 bagi setiap seorang untuk menikmati sajian di Aragawa.

Maison Pic di Valence, Perancis adalah perniagaan keluarga yang dikendalikan oleh Pics.

Memiliki tiga bintang Michelin, Chef Anne-Sophie Pic kini menguruskan restoran itu selepas diwarii daripada ayahnya, Jacques Pic, dan datuknya, André Pic.

Item dalam menu mereka mempunyai sajian dari tahun 1930, kembali ketika Andre Pic mengendalikan restoran ini.

Lebih menarik, kelainan moden telah ditambah dalam menu klasik bagi memuaskan deria rasa pelanggan zaman moden.

Menu terlaris di Maison Pic adalah Collection Pic, pilihan terbaik yang menawarkan pengalaman makan budaya Perancis.

Kos purata bagi setiap seorang untuk makan di sini mencecah RM1,869.

Jika anda mempunyai bajet yang lebih dan ingin membelanjakan RM1,890 hanya untuk makan malam Jepun yang mewah, Masa di New York City adalah tempat yang sesuai.

Restoran ini dikendalikan oleh chef pakar, Masa Takayama dari Tochigi, Jepun.

Ia yang menghidangkan masakan Jepun terkenal dunia ini mendapat penarafan tertinggi Michelin Guide dengan 3 bintang bermula pada edisi 2009.

Ia merupakan restoran Jepun pertama di Amerika Syarikat yang dianugerahkan penarafan ini.

Digambarkan sebagai pengalaman bersantap Jepun yang paling menakjubkan, pembatalan tempahan di Masa akan dicaj sebanyak RM840 setiap seorang.

Chef terkenal, Alain Ducasse, melayani para tetamu dengan koleksi menunya di Le Meurice di Paris.

Selain daripada menghidangkan makanan yang menakjubkan, suasana di restoran ini juga sangat indah dan mewah seperti di makan di istana.

Suasana tersebut dikatakan diilhamkan oleh Salon de la Paix di Château de Versailles.

Alain Ducasse merupakan antara chef paling disanjung di dunia yang memegang 21 bintang Michelin, satu daripada dua orang chef sahaja yang mempunyai bintang Michelin lebih daripada Gordon Ramsay pada tahun 2012.

Jika anda ingin makan di sini, anda perlu membayar secara purata sebanyak RM2,137.

Hidangan masakan Jepun yang terbaik, Kitcho, bukan sahaja menyajikan masakan Jepun yang mewah tetapi juga memberikan pengalaman seperti dihembus dengan budaya Jepun kepada para pelanggannya.

Pemilik dan pengendalinya, Kunio Tokuoka, berkata bahawa setiap hidangan restorannya bukan sahaja memenuhi keinginan terhadap masakan Jepun tetapi juga mewakili budaya Jepun.

Restoran ini diasaskan pada tahun 1930 oleh Yuki Teiichi, datuk kepada Kunio Tukuoka.

Ia dianugerahkan 3 bintang Michelin pada tahun 2009, dan sebanyak 2 bintang pada tahun 2012 dan 2017.

Kos purata bagi seorang untuk menikmati hidangan di restoran ini adalah RM2,520.


Cerita Sebenar Masalah Pengangguran Graduan Universiti di Malaysia

Setiap anak muda pasti menyimpan impian mahu melanjutkan pelajaran ke peringkat tertiari, sekurang-kurangnya bagi mendapat segulung diploma atau ijazah.

Kelulusan pendidikan dilihat sebagai satu perkara besar dalam memberikan kelebihan pemegangnya untuk lebih ke hadapan dalam urusan kariernya. Walau bagaimanapun tidak semua yang berjaya menamatkan pengajian dengan jayanya, akan mampu menggapai impian mereka.

Salah satu masalah yang paling ketara dalam perjalanan karier anak muda di Malaysia, adalah isu berkaitan kegagalan mereka mendapat peluang karier yang relevan dengan kelulusan atau kemahiran sebenar mereka.

Ini mampu menyebabkan anak muda yang dulunya penuh impian, seakan-akan tertanya-tanya apa sebenarnya yang telah berubah semasa transisi mereka ke dalam alam kerjaya.

Masalah 'salah kemahiran' ini merupakan satu isu yang besar, tetapi persoalannya - berapa besar masalah ini?

Tahukah anda, untuk setiap 100 peluang pekerjaan yang dibuka di negara kita - 76 daripadanya memerlukan pekerja yang berkemahiran rendah?

Apa yang membimbangkan, angka ini semakin meningkat tahun ke tahun. 76% daripada semua jawatan kosong memerlukan seorang pekerja yang hanya mempunyai kemahiran dan pendidikan bersifat elementari, sementara 10% lagi jawatan kosong adalah untuk pekerjaan melibatkan operator di kilang melibatkan pemasangan komponen-komponen kecil.

Berapa yang tinggal untuk mereka yang berkemahiran dan berpendidikan tinggi? 14% sahaja untuk pekerja-pekerja berkelulusan tertiari, perlu direbut mereka yang sudah berpengalaman lama ataupun anak muda yang masih segar penuh impian.

Sekiranya dipecahkan lagi angka 14% itu, hanya 4.1% sahaja mewakili pekerjaan berkemahiran tinggi yang bertaraf professional dan semi professional.

Tahukah anda  individu berusia 15 hingga 24 tahun yang dikategorikan sebagai anak muda, merupakan kumpulan terbesar individu di negara kita yang berstatus tiada pekerjaan melibatkan 10.8% daripada jumlah keseluruhan?

Sekiranya difokuskan hanya kepada anak muda berpendidikan tertiari sahaja, angkanya jadi lebih membimbangkan. Angka pengangguran di kalangan anak muda berpendidikan tinggi meningkat ke tahap 9.6% bagi tahun 2017.

Manakala graduan yang tiada pekerjaan di negara kita secara keseluruhannya mewakili 40.5% daripada keseluruhan tenaga kerja tidak bekerja.

Walaupun nampak menakutkan, ada sinar di sebalik semua itu. Jumlah peluang pekerjaan untuk golongan berpendidikan tinggi meningkat sebanyak 4.1%, membantu menampung peningkatan jumlah graduan tahap tertiari yang menamatkan pengajian setiap tahun.

Ini bermakna peratusan ahli masyarakat kita yang memiliki pendidikan tahap tinggi semakin ramai tahun ke tahun, namun pasaran pekerjaan belum berjaya mencipta peluang secukupnya untuk golongan ini.

Kenaikan positif ini juga membantu menurunkan peratusan pekerja yang hanya berpendidikan tahap menengah dan tiada pendidikan formal di negara kita, yang menguncup dengan konsisten semenjak 2013.

Walaupun begitu, kebergantungan negara kita pada sektor perkhidmatan dan pembuatan menjadi penghalang utama kemampuan kita mengasimilasikan individu-individu berpendidikan tinggi ini ke dalam industri dalam negara.

Sektor perkhidmatan masih mendominasi pembukaan peluang pekerjaan dengan 62% daripada keseluruhan jenis jawatan yang ditawarkan dan pembuatan pula mewakili 17.4%.

Manakala 17.2% peluang pekerjaan yang ada datang daripada sektor jualan dan pemborongan, serta sektor pembaikian kenderaan. Beberapa sektor dan industri yang mempunyai pecahan kecil dalam penawaran peluang pekerjaan di negara adalah kesenian dan hiburan (0.6%), industri elektrik dan gas (0.4%) dan jualan hartanah (0.6%).

Satu perbincangan yang pasti akan mendapat reaksi banyak pihak adalah berkenaan isu 'siapa patut ikut siapa - industri atau pendidikan?'

Ada pihak meletakkan pendidikan sepatutnya memainkan peranan mencipta inovasi-inovasi baru yang kemudiannya disokong oleh industri yang membangunkan ciptaan-ciptaan ini. Pada pihak lagi satu, mereka menganggap sektor pendidikan sepatutnya dibangunkan berdasarkan kepada keperluan industri, melatih pekerja-pekerja mahir agar mereka lebih mudah ditempatkan dalam industri itu.

Perdebatan berkenaan isu ini tidak akan berkesudahan (nota - penulis berpendapat sektor pendidikan sepatutnya mendahului industri) tetapi amat jelas dalam situasi negara kita sekarang - keperluan memenuhi kehendak industri lebih besar.

Sekiranya dilihat pada statistik, majoriti pekerja di negara seramai 55.8% hanya mempunyai tahap pendidikan menengah dengan 27.5% lagi pendidikan tahap tertiari. Itu merupakan satu angka yang sangat besar sehingga menyebabkan tidak banyak jawatan berkemahiran tinggi dapat diwujudkan.

Berikutan daripada ketidak seimbangan itu, pemegang ijazah, diploma atau sijil mencatatkan peratusan jumlah pengangguran tertinggi dengan 4.2%, berbanding pendidikan menengah yang mencatatkan 3.4%.

Untuk merapatkan jurang ketidak seimbangan ini seterusnya meletakkan negara kita kembali ke landasan yang betul; memerlukan usaha keras kita semua untuk mencipta peluang-peluang pekerjaan baru yang memerlukan kemahiran tinggi. Selain itu pihak majikan juga perlu lebih berani memancing pekerja tahap graduan bekerja dengan gaji yang lebih setimpal tak kiralah dalam apa bidang sekalipun.

Perdebatan 'industri vs pendidikan' ini tidak akan berkesudahan, namun yang penting kita harus menyedari kedua-duanya perlu seiring dan bertolak ansur.

Penyelidikan melalui pendidikan akan menghasilkan peluang karier yang baru dan belum pernah ada. Keperluan industri pula berkeupayaan untuk menghasilkan pekerjaan seterusnya membolehkan individu menyara hidup mereka.

Apabila kita sudah mula meletakkan keperluan industri sebagai perkara nombor satu, ini hanya akan menyebabkan graduan-graduan muda terus terperangkap dalam pusingan berkelulusan dan berkemahiran tinggi, tetapi terpaksa ambil saja apa jenis kerja yang ada.

Nota - kami tidak berniat hendak menyinggung mana-mana pihak dalam menggunakan istilah 'pekerja berkemahiran rendah' atau 'pekerjaan berpendidikan rendah.' Bagaimanapun, terma itu memang digunakan secara meluas dan pada pendapat kami, lebih mudah difahami pembaca.


Sejarah Asal Kiub Rubik, Permainan Untuk Orang Genius Algoritma

Setiap daripada pembaca Iluminasi pasti tahu apa itu kiub Rubik, atau setidak-tidaknya pernah melihat permainan ini sekurang-kurangnya sekali dalam seumur hidup mereka. Permainan kiub Rubik ini dianggap sebagai sebuah permainan yang sangat mencabar minda.

Malah, ibu bapa juga digalakkan memberi dan mendedahkan anak-anak mereka dengan permainan ini pada usia yang muda kerana ianya bukan sahaja membentuk kreativiti pemain, malah menggalakkan mereka berfikir dengan pantas dan kritis.

Bagi peminat permainan ini, mereka sememangnya akan berusaha untuk menyelesaikan permainan ini sepantas yang mungkin. Malah, seseorang yang sudah mahir bermain Rubik juga biasanya akan cuba untuk bermain kiub rubik yang lebih sukar dan besar saiznya seperti 4x4x4, 5x5x5 dan sebagainya.

Namun, bagi yang tidak tahu bagaimana menyelesaikan kiub Rubik ini, permainan ini sangatlah dibenci. Hal ini kerana mereka tahu tidak kira apa saiz kiub Rubik sekalipun, mereka pasti tidak dapat menyelesaikannya.

Malah, mungkin tidak keterlaluan untuk mengatakan bahawa sebahagian besar manusia langsung tidak tahu bagaimana untuk menyelesaikan permainan rubik ini. Tahukah anda sejarah dan asal-usul permainan kiub Rubik ini?

Jadi, siapakah sebenarnya yang mencipta kiub Rubik ini? Insan yang bertanggungjawab mencipta kiub Rubik ini adalah seorang lelaki bernama Erno Rubik. Ya, nama "Rubik" itu diberikan kepada kiub ini sempena mengambil nama penciptanya.

Ketika idea untuk mencipta kiub Rubik ini muncul, beliau merupakan seorang pensyarah yang mengajar subjek arkitektur dan rekabentuk di Hungary pada tahun 1974. Menariknya, kiub rubik bukanlah asalnya dicipta sebagai sebuah permainan untuk menguji minda sebaliknya sebagai alat bantu mengajar buat anak-anak muridnya.

Kiub rubik diciptanya bagi memudahkannya membuat ilustrasi visual rekabenduk dalam bentuk 3 dimensi. Falsafah beliau dalam pemciptaan kiub ini adalah, sesuatu masalah yang kompleks tidak dapat diselesaikan sekiranya kita tidak memahaminya secara mendalam.

Menurutnya lagi, sekiranya kita betul-betul memahami sesuatu masalah dan tahu cara menguruskannya, ia akan menjadi begitu mudah. Begitu jugalah dengan perihal permainan kiub rubik ini. Bagi yang langsung tidak tahu bagaimana menyelesaikannya, berilah sebanyak manapun masa pasti tidak akan dapat menyelesaikan permainan ini.

Pada peringkat awal, beliau sendiri menghadapi kesukaran untuk menyelesaikan kiub Rubik ciptaannya. Malah, pada awalnya beliau mengambil masa selama 1 bulan untuk menyelesaikannya. Tempoh masa yang panjang ini kerana beliau mahu memastikan sebenar-benarnya bagaimana mahu menyelesaikannya.

Pada awalnya juga, beliau sendiri tidak menganggap kiub ini sebagai sebuah permainan. Sebaliknya, beliau menganggapnya sebagai sebuah hasil seni. Menariknya, beliau juga tidak memberi nama kiub ini sebagai "Kiub Rubik" sebaliknya hanya menggelarnya "Kiub Magis" kerana menganggapnya begitu unik.

Walau bagaimanapun, ramai menggelarnya kiub Rubik dan kerana keunikan namanya itu, beliau telah mempatenkan namanya terhadap kiub ciptaannya itu. Pada awalnya, beliau menghadapi kesukaran untuk mencari rakan kongsi dan syarikat yang mahu bekerjasama dengannya untuk mengkomersilkan ciptaannya ini.

Hal ini kerana tiada siapa yang menganggap kiub Rubik sebagai sebuah permainan. Malah, ramai menganggapnya sebagai sebuah "puzzle" yang sukar untuk diselesaikan. Ramai pihak menjangkakan ianya tidak akan laku apabila dijual.

Pelbagai cara dilakukan untuk mempromosikan permainan ini termasuklah melalui iklan-iklan komersial. Malah, permainan ini juga kerap kali dipamerkan dalam acara pameran permainan antarabangsa. Akhirnya, permainan ini berjaya menarik perhatian syarikat Ideal Toy Company dan penjual mainan, Tom Kremer.

Sejak dijual secara rasmi pada tahun 1980, dianggarkan 450 juta unit kiub Rubik telah terjual di seluruh dunia. Malah, penciptanya Erno Rubik sendiri terkejut dengan sambutan orang ramai terhadap ciptaannya itu. Permainan kiub Rubik juga sudah beberapa kali dipaparkan dalam filem dan rancangan televisyen.

Kiub Rubik bukanlah setakat sebuah permainan semata-mata. Malah, ianya juga sudah dijadikan sebuah cabaran dimana terdapat banyak penganjuran pertandingan berkaitan kiub Rubik yang dianjurkan di seluruh dunia. Malah, setiap peserta juga sanggup menghabiskan masa berlatih selama berbulan-bulan untuk meningkatkan kemahiran mereka menyelesaikan kiub Rubik dengan pantas.

Erno Rubik sendiri kagum bagaimana terdapat ramai manusia yang mampu menyelesaikan permainan ini dengan begitu pantas sekali. Untuk rekod, rekod terpantas dunia menyelesaikan Rubik dipegang oleh Feliks Zemdeng daripada Australia yang mencatatkan masa 4.22 saat pada bulan Mei 2018.

Walaupun sudah muncul pelbagai mainan dan permainan video pada masa kini, populariti kiub Rubik nampaknya masih lagi tidak menurun. Hal ini kerana permainan ini masih kekal relevan dan unik berbanding permainan-permainan yang lain. Malah, jualannya untuk tahun 2017 sahaja mencecah $250 juta.

Disesetengah tempat kiub Rubik juga masih digunakan sebagai alat bantuan mengajar. Bagi yang tidak memahami permainan ini, anda mungkin merasakan ianya begitu membosankan dan mengakibatkan tekanan semata-mata.

Sekiranya anda berminat untuk belajar menyelesaikannya, sebenarnya telah banyak panduan dan tips mengenai kiub Rubik ini yang wujud di internet. Apa yang perlu anda lakukan adalah memahaminya dan cuba menyelesaikannya tanpa kenal erti putus asa.


Mengapa 'Starfish' Digelarkan 'Tapak Sulaiman' Dalam Bahasa Melayu?

Salah satu misteri yang belum terjawab bagi penulis selama ini, adalah berkenaan asal-usul dan sejarah sebutan nama 'tapak sulaiman' yang kita gunakan sejak dahulu lagi.

Tapak sulaiman atau 'starfish' merupakan sejenis hidupan yang sangat menakjubkan kerana rupanya yang unik serta kebolehannya untuk menjana semula organ yang hilang, sehinggakan ada pihak mengatakan tapak sulaiman adalah makhluk yang mampu hidup selama-lamanya.

Apa yang mengagumkan, misteri mengenai nama tapak sulaiman bukan sahaja berlaku dalam pengguna bahasa Melayu, bahkan turut sama melibatkan istilah 'starfish' yang diguna dalam Bahasa Inggeris.

Sekiranya diamati betul-betul, istilah 'starfish' yang digunakan juga tak masuk akal. Walaupun memang benar tapak sulaiman menyerupai bentuk sebuah bintang yakni 'star', tetapi kenapa masyarakat zaman dahulu menggelarkannya 'fish' - kerana ia langsung tak menyerupai seekor ikan?

Perkataan 'starfish' direkodkan buat kali pertama dalam kamus terbitan Oxford pada tahun 1538, dengan menggunakan ejaan yang berbeza iaitu 'starfyshe.'

Perkataan itu pula asal-usulnya daripada perkataan 'star' yang diambil daripada perkataan 'stella' atau 'sterre', merujuk kepada gugusan bintang yang cantik. Sementara perkataan 'fish' pula satu masa dulu digunakan untuk merujuk semua jenis hidupan akuatik pada masa itu.

Berikutan tahap pemahaman kita yang meningkat terhadap pengkelasan haiwan akuatik, istilah 'fish' mula digunakan untuk merujuk kepada kumpulan ikan sahaja, sementara tapak sulaiman pula telah dikategorikan sebagai hidupan kumpulan asteroidea.

Bagaimanapun, berikutan penggunaannya yang sudah terlalu meluas - 'starfish' terus kekal digelarkan 'fish', walaupun ia bukan seekor ikan. Nasibnya sama dengan satu lagi kumpulan haiwan asteroidea iaitu kuda laut, yang sebenarnya sah-sah bukan seekor kuda, tetapi kekal digelarkan 'kuda' atau 'seahorse' kerana rupanya menyerupai kuda.

Kami sudah mencari beberapa kali dari mana datangnya nama tapak sulaiman ini. Ada pendapat mengatakan kita menamakan tapak sulaiman sedemikian rupa, kerana rupa bintang yang digunakan itu menyerupai simbol kerajaan Nabi Sulaiman as. satu masa dulu, tetapi tidak pula ada bukti hubungannya.

Jadi, kami berpendapat - satu-satunya sebab mengapa tapak sulaiman digelarkan sedemikian rupa, adalah kerana hidupan itu menyerupai sejenis tumbuhan yang dinamakan 'tutup bumi.'

Nama lainnya pula adalah, jeng jeng jeng - tapak sulaiman. Dalam bahasa Inggeris, pokok tutup bumi digelarkan sebagai 'Solomon's seal' atau 'elephant's foot.' Masyarakat Melayu zaman dahulu percaya tumbuhan ini yang tumbuh di atas tanah disebabkan tempat itu pernah menjadi bekas tapak kaki Nabi Sulaiman as. Wallahuallam.

Daun ini mempunyai khasiat yang sangat tinggi mampu membantu mengurangkan demam dan selesema. Daun tapak sulaiman juga mampu membantu melawaskan kencing. Air rebusannya mampu merawat penyakit cacing dalam badan serta penyakit busung.

Hipotesis kedua kami melibatkan perkongsian istilah antara Bahasa Melayu dan Indonesia.

Datang dari rumpun yang sama, Malaysia dan Indonesia mempunyai konsep yang berbeza dalam menamakan 'tapak sulaiman', sama ada merujuk kepada hidupan atau tumbuhan tersebut.

Dalam menggelarkan tapak sulaiman , orang Malaysia menggunakan istilah 'tapak sulaiman', sementara orang Indonesia pula menggunakan istilah 'bintang laut.' Tumbuhan itu kita gelarkan sebagai 'pokok tapak sulaiman' sementara di Indonesia pula, mereka gelarkan tumbuhan itu 'pokok tapak liman.'

Di sinilah misteri yang kami tidak dapat rungkaikan - istilah 'tapak liman' yang digunakan dalam Bahasa Indonesia membawa makna 'tapak gajah', lebih selari dengan nama tumbuhan itu dalam bahasa Inggeris.

Adakah ada kemungkinan istilah 'tapak sulaiman' yang kita gunakan hari ini, sebenarnya berasal daripada perkataan 'liman'?

Jom kita sama-sama rungkai misteri 'kenapa starfish dipanggil tapak sulaiman' bersama-sama! Kongsikan pengetahuan anda dalam bahagian komen di media sosial ye?


7 Jenis Pengeluaran Wang KWSP Yang Boleh Anda Lakukan

Simpanan KWSP merupakan salah satu simpanan mandatori yang dikenakan pada majoriti pekerja, melainkan anda adalah salah seorang pekerja malang yang bekerja dengan majikan yang tak nak bayar KWSP.

Memang ada kes sedemikian rupa berlaku, disebabkan oleh keengganan majikan dalam membayar caruman pihak mereka setiap bulan. Alangkah ruginya anda kerana simpanan KWSP ni, oleh kerana mandatori sedar-sedar duit kita dah terkumpul dalam akaun. Rugi tau kalau tak dapat KWSP ni.

SImpanan KWSP ni pula boleh digunakan untuk beberapa tujuan khas yang sedikit-sebanyak dapat membantu kita menguruskan hidup. Di sini kami terangkan serba sedikit tentang kemudahan pengeluaran KWSP yang ada dan layak untuk dimanfaatkan oleh kita semua.

Kami tahu pembaca kami ramai yang teringin atau sudah memiliki kediaman sendiri. Jika ya, syukurlah. Kami sokong usaha anda nak beli rumah, yang penting ikut kemampuan anda ya!

Sekiranya anda salah seorang pencarum KWSP, anda boleh menggunakan wang terkumpul anda dalam Akaun 2 bagi membantu anda mengurangkan jumlah pinjaman perumahan yang tinggal. Yang penting, anda bukan sahaja boleh menggunakan kemudahan ini untuk membayar pinjaman rumah anda - malahan pasangan yang sudah berkahwin turut sama boleh tolong membayarkan rumah pasangan mereka.

Bagi mana-mana individu yang tidak bernasib baik hilang upaya fizikal secara kekal atau pun hilang upaya mental, sehingga menjejaskan peluang anda untuk mendapatkan pekerjaan bagi menampung kos hidup - anda dibolehkan untuk melakukan pengeluaran sepenuhnya wang anda daripada kedua-dua akaun KWSP bagi menampung hidup anda.

Untuk pengeluaran hilang upaya ini, dokumen yang paling penting adalah dokumen pengesahan berkenaan status pencarum yang dibuat oleh pihak perubatan atau hospital di mana rawatan dibuat.

Sekiranya seseorang itu kurang siuman sehingga menjadikan dirinya gagal untuk mengurus dana yang bakal diperolehi, dana simpanan itu akan diserahkan kepada mana-mana individu yang layak menerimanya seperti pasangan, anak atau ahli keluarga untuk memastikan dana itu tetap dapat disalurkan.

Berikutan ketiadaan lagi dana MyBrain15 yang sebelum ini menjadi bantuan kewangan ramai pelajar dalam melanjutkan pengajian mereka, penulis merasakan kemudahan pengeluaran pendidikan KWSP bakal menjadi pilihan dengan jumlah semakin ramai memanfaatkannya.

Bagaimanapun, pengeluaran ini hanya boleh dilakukan selepas anda selamat mendaftar dengan mana-mana institusi pengajian tinggi. Jadi nak tak nak, untuk pembayaran pendaftaran kali pertama yang nilainya mampu mencecah ribuan ringgit perlulah didahulukan dahulu sebelum pengeluaran dapat dilakukan.

Ahli KWSP boleh menggunakan kemudahan ini untuk membiayai yuran pengajian mereka ataupun untuk membayar yuran pengajian anak/anak tiri mereka yang sedang belajar. Semua dana terkumpul dalam Akaun 2 boleh digunakan untuk tujuan ini.

Untuk ahli KWSP yang memerlukan bantuan kewangan bagi melayakkan mereka mendapatkan kos permulaan bagi membeli atau membina rumah, anda boleh mengeluarkan dana daripada akaun 2 untuk tujuan ini.

Tidak kiralah sama ada anda mahu membeli kediaman atau membina kediaman sendiri, syarat-syarat yang diletakkan hampir serupa di mana nilai yang boleh dikeluarkan tidak boleh melebihi 10 peratus kos rumah tersebut.

Harus diingatkan, untuk melayakkan anda menggunakan pengeluaran ini - permohonan pengeluaran mestilah tidak melebihi tempoh 3 tahun daripada tarikh asal perjanjian jual beli atau pembinaan yang telah dilakukan.

Sekiranya anda di antara individu-individu yang berjaya menyimpan lebih RM1.05 juta dalam kedua-dua akaun 1 dan 2, anda sebenarnya boleh mengeluarkan simpanan anda untuk sebarang tujuan peribadi.

Syaratnya pula anda hanya boleh mengeluarkan pengeluaran minima sebanyak RM50 ribu dalam satu permohonan. Lebih tak apa, jangan kurang.

Urusannya juga mudah tanpa perlu mengisi sebarang bentuk borang. Bagaimanapun harus diingatkan, permohonan pengeluaran ini hanya dibuka untuk mana-mana individu berusia kurang daripada 55 tahun sahaja dan setiap permohonan pengeluaran hanya boleh dilakukan dalam tempoh sekali dalam jarak 3 bulan.

Berbeza dengan pembiayaan jumlah baki pinjaman, pengeluaran ansuran bulanan perumahan pula digunakan bagi membantu ahli membayar jumlah yang perlu dibayar setiap bulan pada bank, melibatkan pinjaman perumahan.

Setiap permohonan untuk kemudahan ini mestilah menggunakan durasi minima 6 bulan bayaran atau 6 kali bayaran, dengan amaun yang akan disalurkan berdasarkan kepada jumlah yang telah disahkan oleh pihak bank.

Anda boleh memilih sendiri berapa kali bayaran akan dibuat oleh pihak KWSP, sebagai contoh 9 bulan, setahun atau 2 tahun asalkan baki yang ada dalam akaun 2 anda mencukupi untuk membiayai jumlah yang diperlukan.

Sekiranya anda berhadapan dengan nasib malang ditimpa penyakit kritikal seperti sakit jantung, strok, kanser, penyakit buah pinggang dan beberapa penyakit lain, anda boleh mengeluarkan simpanan anda daripada jumlah akaun 2 anda tanpa had.

Selain daripada itu, anda juga dibenarkan untuk mengeluarkan dana KWSP anda bagi tujuan pembelian peralatan bantuan kesihatan yang diluluskan oleh pihak KWSP. Kemudahan pengeluaran ini boleh dimanfaatkan untuk membantu bukan sahaja ahli, malahan pasangan kepada ahli, anak, anak tirit dan anak angkat kepada ahli.

Anda boleh menyemak senarai penyakit kritikal yang dibenarkan pengeluaran di sini. Sementara untuk pembelian peralatan pula, senarai lengkapnya boleh dirujuk melalui pautan ini.

Ada beberapa jenis pengeluaran lain yang dibenarkan oleh KWSP seperti pengeluaran untuk meninggalkan negara selepas melucutkan status kewargangeraan dan pengeluaran kematian, bagi ahli yang telah meninggal dunia.

Sekiranya anda berminat untuk menggunakan kemudahan-kemudahan dana kewangan KWSP ini, rajin-rajinkanlah menelaah laman web KWSP untuk maklumat yang lebih lanjut.


5 Kapal Perang Paling Besar Di Dunia

Biasanya, kekuatan angkatan laut sesebuah negara itu boleh dilihat daripada berapa banyak dan berapa besar kapal yang dimiliki. Semakin besar kapal perang, semakin bimbang pihak musuh dan berfikir banyak kali untuk melakukan serangan.

Dan bercakap mengenai saiz dalam dunia angkatan laut, terdapat beberapa buah negara di dunia yang memiliki kapal perang tersangat besar sehingga mencecah beberapa ratus meter.

Dari tahun 1963 hingga 2000, angkatan laut Perancis mempunyai 2 kapal perang yang dikenali sebagai Clemenceau Class.

Apabila Perancis mula untuk melakukan pembaharuan, satu daripada dua kapal tersebut diketepikan dan dijual kepada Brazil pada tahun 2000 dengan harga RM50.2 juta.

Kapal perang tersebut yang kemudiannya dinamakan oleh kerajaan Brazil kepada Sao Paulo. Selepas dibeli oleh Brazil, kapal Sao Paulo mengalami pelbagai pengubahsuaian termasuklah pada kedua-dua dek sisi penerbangan, ejin, sensor dan senjata pertahanan.

Walaupun ia menjadi milik Brazil, namun Perancis masih memberikan pelbagai penambahbaikan dalam menyiapkan pengubahsuaian pada Sao Paulo. Kapal ini mampu membawa 30 pesawat tempur dalam satu masa.

Mungkin ramai yang tak percaya apabila India berada dalam senarai ini. INS Vikramaditya adalah kapal perang milik India yang merupakan kapal perang keempat terbesar di dunia dengan panjang mencecah 283 meter.

Nama asal INS Vikramaditya adalah Baku. Baku adalah kapal perang milik angkatan laut Kesatuan Soviet pada tahun 1987.

Disebabkan oleh dana yang dimiliki oleh kerajaan Rusia tidak cukup untuk menampung perbelanjaan angkatan laut mereka pada ketika itu membuatkan Baku diketepikan dan akhirnya dijual.

Kerajaan India memutuskan untuk membeli Baku pada tahun 2004 dengan membelanjakan wang sebanyak RM9.8 bilion dengan syarat Rusia membantu India mengubahsuai kapal perang tersebut.

Proses mengubahsuai kapal perang ini tamat pada tahun 2013 dan secara rasmi menjadi milik angkatan laut India, lalu ditukarkan namanya kepada INS Vikramaditya. Kapal ini mampu membawa 36 pesawat tempur.

Sebelum menjadi milik Cina, kapal perang ini dahulunya merupakan kapal perang Rusia yang diberi nama Riga. Pada tahun 1990, nama Riga ditukarkan kepada Varyag.

Disebabkan bajet bagi Varyag dianggap sebagai berlebihan, maka Rusia memutuskan untuk tidak menjadikannya sebagai kapal perang.

Kapal perang buangan Rusia ini akhirnya dibeli oleh China pada tahun 1998 dengan harga RM104.6 juta seunit.

Pada tahun 2012, nama Varyag sekali lagi ditukar kepada Liaoning oleh pemilik barunya ini.

Liaoning kemudiannya menjadi kapal perang pertama yang dimiliki oleh China.

Liaoning adalah kapal yang lengkap untuk melawan senjata peluru berpandu, pesawat pejuang dan kapal selam musuh.

Dengan panjang mencecah 305 meter, kapal perang milik Rusia ini adalah yang kedua terbesar di dunia dan masih digunakan sehingga sekarang.

Diberi nama Admiral Kuznetsov Class, ia merupakan kapal perang dengan persenjataan yang lengkap sama ada untuk tujuan menyerang ataupun bertahan.

Ini termasuk berpuluh-puluh peluru berpandu jarak jauh dan senjata anti kapal selam.

Disebabkan oleh ia dilengkapi dengan senjata menyerang dan bertahan, Admiral Kuznetsov digelar sebagai kapal perang paling kuat di dunia.

Ia juga merupakan kapal perang utama Rusia sejak tahun 1990, di mana versi sebelumnya dijual kepada China. Admiral Kuznetsov mampu berlayar sambil membawa 39 pesawat tempur dan berpuluh-puluh helikopter.

Ketika ini, kapal ini adalah kapal perang paling besar di dunia dengan panjang mencecah 332 meter. Kapal perang yang dinamakan Nimitz Class ini adalah milik negara Uncle Sam iaitu Amerika Syarikat.

Bukan sahaja ia yang paling besar di dunia, Nimitz Class juga kapal perang yang termahal di dunia denagn harga mencapai RM18.8 bilion seunit. Ketika ini, Amerika Syarikat memiliki sekurang-kurangnya 10 buah kapal ini.

Nimitz Class mampu membawa kira-kira 85 hingga 90 pesawat tempur Amerika, jauh meninggalkan mana-mana kapal perang di dunia.

Ia juga dilengkapi dengan peluru berpandu dan senjata yang membolehkannya melindungi diri sendiri daripada serangan musuh.

Kapal perang ini membantu menghantar bantuan kepada mangsa-mangsa tsunami di Aceh pada tahun 2004 dan gempa bumi Tahiti pada tahun 2010.

Kerajaan Amerika Syarikat ketika ini sedang membangunkan kapal perang yang lebih besar dan mahal daripada Nimitz Class, yang dikenali sebagai Gerald R. Ford Class. Dianggarkan setiap satu kapal Gerald R. Ford Class mencecah RM30.7 bilion hingga RM50.2 bilion.


8 Rampasan Kuasa Dahsyat Dan Terkenal Yang Pernah Berlaku Dalam Sejarah

Cubaan rampasan kuasa merupakan satu tindakan untuk menggulingkan pemerintahan yang sedang berlangsung. Terdapat pelbagai faktor dan sebab yang boleh mencetuskan rampasan kuasa.

Namun yang paling biasa adalah disebabkan oleh berlakunya salah laku, ketidakadilan terhadap rakyat dan rasuah berleluasa dalam pemerintahan kerajaan.

Ia biasanya bermula dengan tunjuk perasaan atau demonstrasi dan mungkin berakhir dengan kejatuhan pemimpin tertinggi negara.

iluminasi.com kongsikan antara 8 rampasan kuasa yang terkenal pernah berlaku dalam sejarah.

Boleh dikatakan bahawa rampasan kuasa yang berlaku di Venezuela ini tidak akan dapat dilupakan.

Bukan setakat satu tetapi dua cubaan rampasan kuasa dilakukan untuk menjatuhkan presiden negara ini ketika itu iaitu Carlos Andres Perez.

Cubaan rampasan kuasa pertama berlaku pada Februari 1992 di bawah pimpinan Hugo Chavez namun ia menemui kegagalan.

9 bulan kemudian pada 27 November 1992, rampasan kuasa kedua telah dilancarkan.

Ia berlaku di beberapa stesen televisyen tempatan dan pangkalan udara Venezuela. Sebanyak 14 tentera terbunuh termasuk 50 tentera lain dan 80 orang awam cedera.

Sekali lagi, rampasan kuasa kedua ini juga berakhir seperti yang pertama iaitu gagal, namun nama Hugo Chavez menjadi terkenal di seluruh negara.

Hugo Chavez kemudiannya dilantik menjadi perdana menteri Venezuela dari tahun 1999 hingga 2013.

Pada penghujung November 2004 hingga Januari 2005, sejumlah tunjuk perasaan berlaku di Ukraine.

Faktor yang menyebabkan ini berlaku adalah presiden yang telah dipilih ketika itu terlibat dengan kes korupsi yang tersangat serius.

Dan proses penolakan pemilihan calon untuk kepimpinan yang terlibat dengan rasuah telah mencetuskan Revolusi Orange.

Revolusi ini merupakan aksi rampasan kuasa yang dilancarkan oleh sejumlah rakyat yang menunjuk perasaan di beberapa buah lokasi penting bagi menolak kerajaan korup ketika itu.

Dan disebabkan oleh tunjuk perasaan yang terlalu meluas dan kerap, maka pemilihan kembali telah diadakan untuk melantik calon presiden yang baru.

Berlaku pada 19 September 2006, rampasan kuasa ini dipimpin oleh Tentera Diraja Thailand.

Kumpulan ini mempunyai matlamat untuk mencegah Thaksin Shinawatra daripada dilantik menjadi perdana menteri.

Dan sudah tentu rampasan kuasa ini memberikan kesan yang tersangat besar kepada dunia politik Thailand. Ia telah dipimpin oleh seorang jeneral, Prem Tinsulanonda.

Jeneral Prem tidak keseorangan dalam perjuangan ini tetapi disertai oleh sejumlah pasukan tentera yang dikatakan telah disogok dengan wang sebanyak RM190,000.

Rampasan kuasa ini sangat berjaya dengan menghentikan pemilihan, membatalkan perlembagaan, menapis media dan mengharamkan segala aktiviti tunjuk perasaan serta mengisytiharkan darurat ketenteraan kebangsaan.

Rampasan kuasa Mali yang bermula pada 21 Mac 2012 telah dicetuskan oleh salah seorang daripada tentera Mali yang membentuk sebuah jawatankuasa untuk mengambilkan demokrasi di Mali.

Rampasan kuasa ini dilancarkan sebagai satu bentuk ketidakpuasan hati terhadap pihak pemerintahan yang ketika itu dipimpin oleh presiden Amadou Toumani Toure.

Pemberontakan tersebut mensasarkan ibu kota Barnako, termasuk tempat istirehat presiden, berek tentera dan stesen televisyen.

Pasukan pemberontak menyatakan bahawa mereka telah berjaya memaksa presiden Amadou untuk meletak jawan selepas bersembunyi untuk tempoh yang sangat lama.

Revolusi Xinhai juga dikenali dengan pelbagai nama, termasuklah Revolusi Hsinhai, Revolusi 1911 dan Revolusi Cina.

Ia bermula dengan pemberontakan Wuchang pada 10 Oktober 1911 dan berakhir dengan kejatuhan Maharaja Puyi pada 12 Februari 1912.

Pemberontakan Xinhai ini berpunca daripada kemarahan rakyat di atas salah laku dan korupsi yang berlaku dalam pemerintahan Qing.

Akan tetapi pemberontakan yang berlaku di China ini tidak memberikan kesan langsung kepada kerajaan.

Hanya pada 12 Februari 1912, barulah kerajaan China secara rasmi menggantikan dinasti Qing.

Juga dikenali sebagai Revolusi Soviet atau Revolusi Bolshvka, ia berlaku pada tahun 1917.

Revolusi ini bermula dengan satu rampasan kuasa yang dilaksanakan olah para pekerja dan sejumlah tentera.

Rampasan kuasa ini menjadi fasa kedua daripada rampasan kuasa yang pertama, dikenali sebagai Revolusi Februari yang dilancarkan pada tahun yang sama.

Revolusi Oktober ini dipimpin oleh orang Bolshevik (pecahan Parti Buruh Sosial Demokratik Sosialis Marxis) di mana mereka memanfaatkan pengaruh mereka di Petrogard Soviet untuk membentuk satu kelompok bersenjata yang akhirnya dinamakan sebagai Pengawal Merah Bolshevik.

Kelompok pemberontak bersenjata ini mengambil alih sejumlah bangunan kerajaan pada tanggal 24 Oktober.

Usaha penggulingan kerajaan Soviet ini telah berhasil dan kuasa akhirnya jatuh ke tangan Bolshevik.

Napoleon Bonaparte adalah individu yang menjadi pemikir kepada rampasan kuasa yang diberi nama 18 Brumaire.

Gelaran ini merujuk kepada tarikh 9 November 1799, atau 18 Brumaire tahun VIII dalam kalendar Republik Perancis.

Napoleon bukan sahaja berjaya menggulingkan direktori Perancis, tetapi juga tidak teragak-agak untuk menyingkirkan semua pihak yang tidak sukakan dengan kepimpinannya.

Sejarah rampasan kuasa 18 Brumaire ini termasuk dalam buku yang ditulis oleh Karl Marx, revolusioner sosialis Jerman.

Rampasan yang dikenali sebagai Revolusi 1688 atau Revolusi Agung ini berlaku pada tahun 1688.

Ia dilakukan bagi menjatuhkan kerajaan British yang pada ketika itu dipimpin oleh Raja James II.

Raja James diturungkan daripada kedudukannya sebagai seorang raja oleh seorang ahli parlimen dan dibantu dengan pasukan tentera dipimpin oleh seorang ketua hakim dari Belanda, bernama William III.

Kejatuhan Raja James II dari takhta menjadi tanda kepada permulaan era demokrasi moden England.

Sejak itu, raja tidak lagi menjadi pemegang kuasa tertinggi Brisith dan perjanjian Bill of Rights diangkat sebagai dokumen terpenting dalam sejarah England.


7 Filem Superhero Paling Mahal Pernah Dihasilkan

Dalam berdekad-dekad yang lalu, banyak filem superhero telah berjaya memasuki senarai box office dan mendapat pujian melambung.

Namun, masih terdapat filem superhero yang gagal mendapat sambutan daripada penonton wayang dan pengkritik.

Filem-filem seperti Green Lantern, Daredevil, Elektra dan 2 filem Ghost Rider gagal untuk memanfaatkan kejayaan filem sebelumnya seperti siri Superman, The Watchmen dan trilogi Batman.

Namun jika dihitung, lebih banyak yang berjaya daripada yang gagal dan kos penghasilan juga memainkan peranan yang sangat penting.

Tak kiralah sama ada ia bakal untung atau tidak, kos untuk menghasilkan filem superhero sudah diketahui sangat tinggi.

iluminasi.com kongsikan 7 filem superhero yang paling mahal pernah dihasilkan sehingga tahun 2018.

Apabila anda mempunyai sekumpulan superhero dalam sebuah filem yang sama, ia sudah tentu akan menelan belanja yang sangat besar memandangkan kebanyakan daripada watak-watak ini mempunyai siri mereka sendiri.

Penghasilan The Avengers menelan kos sebanyak RM922 juta oleh Marvel Studios dan Disney. Namun jika melihatkan kepada pungutannya, ia lebih daripada berbaloi.

The Avengers mencatatkan kutipan yang tersangat tinggi iaitu RM6.37 bilion.

Sebagai memulakan semula francais filem Superman, Man of Steel meneroka semula asal Superman atau Clark Kent atau Kal El.

Dibintangi oleh Henry Cavill, Man of Steel mendapat sambutan hangat dan tersenarai di box office, dengan jumlah kutipan RM2.8 bilion.

Jumlah ini jauh melebihi kosnya yang agak tinggi iaitu sekitar RM943 juta, menjadikannya filem superhero ketiga termahal pernah dihasilkan.

Walaubagaimanapun, filem ini menerima sambutan yang bercampur-campur di mana para pengkritik merungut dengan jalan cerita filem yang tidak memberikan apa-apa yang baru termasuk pada watak-watak.

Sebagai yang terakhir bagi trilogi Batman yang berjaya, penerbit The Dark Knight Rises merasakan bahawa ia layak mendapat belanja besar iaitu RM964 juta bagi menghasilkannya.

Dan ia dianggap sebagai satu langkah yang baik kerana filem itu menjadi salah satu daripada sepuluh filem teratas dalam jumlah kutipan sepanjang zaman.

Bukan itu sahaja, filem ini juga merupakan filem Batman terhebat dari 10 filem Batman yang dihasilkan oleh DC dan Warner Bros.

Walaupun berjaya, pengarah Christopher Nolan enggan memasukkan watak-watak yang memiliki superpower dalam sirinya, yang mendorong pengeluar untuk membenarkan penghasilan filem Batman-Superman baru yang dibintangi Ben Affleck sebagai Caped Crusader.

Namun, ramai yang berpendapat bahawa Christian Bale lebih memberikan impak sebagai Batman.

Jika ada perkara yang kita pelajari ketika membaca artikel ini adalah filem superhero merupakan antara filem yang paling menelan kos tertinggi di dunia. Begitu juga dengan filem Avengers kedua iaitu Avengers: Age of Ultron.

Filem ini diarahkan oleh Joss Whedon dan mempunyai bajet besar kira-kira RM1.05 bilion, dibintangi oleh pelakon terkemuka dunia.

Filem ini menerima sambutan hangat dari para peminat dan pengkritik serta memberikan pulangan besar kepada Disney apabila filem itu menjadi filem ke-21 dalam sejarah Cinema untuk melepasi paras jumlah kutipan USD1 bilion, iaitu sebanyak USD 1.405 bilion (RM5.89 bilion)

Filem Spider-Man terakhir daripada trilogi Sam Raimi yang dibintangi Tobey Maguire, Spider-Man 3, dianggap oleh ramai sebagai filem terburuk dalam siri ini.

Peminat dan pengkritik memberikan maklum balas negatif mengenai bagaimana Sam Raimi mengendalikan filem itu.

Walau bagaimanapun, ia tidak dapat dinafikan bahawa Spider-Man 3 juga merupakan filem Spider-Man yang mendapat jumlah kutipan tertinggi sehingga kini iaitu lebih daripada RM3.7 bilion di seluruh dunia.

Malah, ia juga disenaraikan sebagai salah satu daripada 35 filem terhebat yang terhebat sepanjang zaman.

Kos penghasilan filem superhero ini adalah hampir 30% daripada kutipan tersebut iaitu RM1.08 bilion, yang tertinggi bagi senarai filem superhero.

Diarahkan oleh Joe dan Anthony Russo, Avengers: Infinity War menampilkan sekurang-kurangnya 76 watak, menjadi filem terpanjang Marvel hingga kini dan menjadi filem superhero terbesar di dunia.

Kos penghasilan filem ini adalah yang kedua tertinggi di dunia bagi kategori filem superhero iaitu mencecah RM1.26 bilion.

Walaupun tersangat mahal namun jika dibandingkan dengan kutipan keseluruhannya, filem ini dikatakan mencapai kejayaan seperti yang diharapkan.

Kutipan keseluruhan Avengers: Infinity War mencecah RM8.58 bilion, hampir 7 kali ganda kosnya.

Dan filem superhero dengan kos paling tinggi pernah dihasilkan tak lain dan tak bukan adalah filem yang mendapat maklum balas yang buruk, Justice League.

Walaupun para penonton kelihatan agak memaafkan kesakitan terhadap DC Extended Universe, namun para pengkritik masih tetap tidak mempunyai belas kasihan.

Menurut sumber, kos penghasilan Justice League mencecah RM2.5 bilion namun ia dianggap sebagai satu kegagalan kerana kutipannya hanyalah sebanyak RM2.76 bilion.


Ini Mungkin Maksud Sebenar di Sebalik Lirik Lagu "Bohemian Rhapsody" oleh Queen

Kumpulan rock legenda Queen tidak perlu diperkenalkan lagi kerana merupakan salah satu kugiran paling popular di dunia. Malah, setelah kematian penyanyinya iaitu Freddie Mercury pada tahun 1991, Queen masih lagi diingati dan lagu-lagu mereka sering kedengaran dimainkan oleh stesen-stesen radio.

Pada tahun 2018, filem yang mengisahkan perjalanan seni Queen berjudul "Bohemian Rhapsody" diterbitkan sekali gus meningkatkan semula populariti kumpulan itu.

Namun, apa yang kami ingin kongsikan kali ini ialah mengenai lagu Bohemian Rhapsody itu sendiri yang menjadi kegemaran ramai orang dan juga liriknya yang sering diperkatakan.

Lagu legenda ini mempunyai enam bahagian iaitu Intro, Balada, Solo Gitar, Opera, Rock dan Outro. Setiap bahagian menceritakan kisah yang tersendiri dan mempunyai kaitan dari awal hingga akhir.

Freddie Mercury sendiri menulis lirik lagu Bohemian Rhapsody ini dan terdapat banyak spekulasi mengenai maksud tersirat lagu ini. Antara perkataan yang membuatkan ramai orang kebingungan ialah penggunaan perkataan "Bismillah" yang bermaksud "Dengan Nama Allah", "Scaramouch" yang bermaksud "watak seorang pengecut dan sombong" dan juga "Beelzebub" iaitu salah satu gelaran yang diberikan kepada Iblis.

Antara spekulasi yang dibuat ialah berkenaan keluarga Freddie yang beragama Zoroastrian dan bahasa Arab berkait rapat dalam agama itu. Keluarganya membesar di Zanzibar dan disebabkan oleh pergolakan kerajaan pada tahun 1964, mereka dihalau keluar dan berpindah ke England.

Sesetengah daripada bait lirik ini juga dikatakan merujuk kepada zaman kanak-kanaknya yang dipaksa meninggalkan tanah air sendiri.

Dalam satu temu bual bersama gitaris Queen iaitu Brian May, dia memberitahu bahawa Freddie merupakan seorang yang sangat rumit. Freddie merupakan seorang yang sangat periang pada luaran namun banyak merahsiakan masalah dan rasa tidak tenteramnya.

Freddie tidak pernah menerangkan maksud lirik yang ditulisnya tetapi May berpendapat sebahagiannya mungkin mengenai zaman kanak-kanaknya.

Salah satu lagi spekulasi ialah maksud lirik itu tiada kena-mengena dengan kisah silam Freddie tetapi tentang isu seksualitinya. Pada waktu lagu itu ditulis, Freddie dikatakan mula menunjukkan sifat biseksualnya bersama Jim Hutton dan hubungan dengan tunangnya selama 7 tahun iaitu Mary Austin mula renggang.

Disebabkan keluarganya yang beragama Zoroastrian itu menentang LGBT, Freddie menyatakan minatnya itu melalui lirik Bohemian Rhapsody.

Namun, ia tidak dapat dibuktikan 100% kerana Freddie tetap tidak mendedahkan maksud lagu itu malah ahli kumpulannya yang lain juga telah berjanji tidak akan berkata apa-apa sekalipun demi menghormati permintaan Freddie.

Menurut penulis biografi Freddie Mercury, Lesley-Ann Jones, dia percaya bahawa lirik lagu itu adalah luahan Freddie mengenai sifat seksual songsangnya. Antara petikan lirik seperti :

Ramai berpendapat bahawa "Mama" dalam lirik itu merujuk kepada ibunya, Jer Bulsara atau tunangnya Mary Austin bahawa dia telah membunuh dirinya yang lama dan kini dia adalah Freddie yang baru.

Freddie pernah berkata bahawa dia ingin membiarkan lagu itu menjadi fantasi kepada sesiapa yang mendengar dan dia mahu pendengar memahaminya dengan cara tersendiri.

Freddie juga berkata bahawa lirik Bohemian Rhapsody itu hanyalah idea spontan apabila ditanya oleh seorang rakannya iaitu Kenny Everett yang merupakan seorang DJ di London.

Akan tetapi, terdapat satu teori yang ramai percaya bahawa lagu Bohemian Rhapsody ini sebenarnya ditulis berdasarkan sebuah novel bertajuk The Stranger oleh Albert Camus yang diterbitkan pada tahun 1946.

Bagi siapa yang belum pernah membaca buku itu, The Stranger mengisahkan seorang lelaki bernama Meursault yang tidak peduli dengan apa yang berlaku dalam hidupnya.

Dia telah membunuh seorang lelaki Arab, menolak kewujudan tuhan dan tidak menunjukkan sebarang emosi walaupun dijatuhkan hukuman bunuh. Antara lirik Bohemian Rhapsody yang dikaitkan dengan kisah Meursault di dalam The Stranger ialah :

Dalam banyak persamaan, terutamanya pada babak ketika berada di mahkamah, Meursault berasa dirinya terasing dan acuh tidak acuh terhadap apa yang berlaku di sekelilingnya, atau mungkin ianya satu khayalan. Setelah dia membunuh lelaki Arab yang tidak dikenalinya, Meursault telah terperangkap dalam satu kejadian tanah runtuh. Dia merasakan bahawa dia tidak boleh melepaskan diri dari runtuhan tanah itu, begitu juga dengan realiti bahawa dia akan dihukum bunuh.

Pada penghujung hidupnya, penjara terakhir yang dia ditempatkan tidak mempunyai bumbung dan dia boleh melihat terus ke langit. Seorang pendeta telah datang untuk mengajaknya percaya pada tuhan namun Meursault menolaknya dan beranggapan dia tidak memerlukan simpati dari sesiapapun mahupun tuhan.

Meursault tahu bahawa dia akan mati dan tiada apa yang dapat mengubah perkara ini. Dia tidak peduli atau berminat lagi dengan apa yang terjadi di dunia ini.

Meursault telah membunuh seorang lelaki Arab dan keadaannya tidak jauh berbeza dengan ibunya. Ibunya juga sebelum ini dipenjara atas kesalahan membunuh dan dijatuhkan hukuman mati.

Meursault bercakap dengan ibunya seolah-olah ibunya itu masih hidup. Kini, dia faham apa yang dirasai ibunya ketika menanti kematian, menafikan kewujudan tuhan dan banyak lagi.

Dia juga tahu bahawa setelah dia mati, kehidupan akan diteruskan dan orang ramai akan lupa tentangnya, sama seperti yang dilakukannya setelah kematian ibunya.

Di sini, peguam Meursault menyuruhnya menunjukkan sikap kesal atas kesalahannya dan berlakon seolah-olah dia melakukan pembunuhan itu akibat tertekan dengan kematian ibunya. Mungkin hukumannya akan diringankan.

Namun, Meursault merasakan bahawa tiada guna dia memalsukan perasaannya dan berpura-pura seperti seorang badut (dalam satu sastera lama, satu watak badut telah diberi nama Scaramouche).

Dia juga merasakan peguamnya melihat dirinya sebagai silhouette (bayang-bayang) tanpa perasaan yang akan mengikut sahaja arahan yang telah diberikan. Sekiranya dia melakukan apa yang disuruh peguamnya, dia merasakan dirinya seolah-olah berdosa dan mempersendakan hukuman tuhan.

Kisah ini sama seperti Galileo Galilei yang merupakan seorang saintis terkenal pada zaman dahulu. Galileo yang ditentang oleh pihak gereja kerana kepercayaan sainsnya dan dipaksa mengaku kewujudan tuhan agar tidak dihukum.

Disebabkan dia telah membunuh seorang lelaki Arab, para hadirin berbangsa Arab yang hadir di mahkamah telah mengatakan "Dengan nama Allah, kami tidak akan melepaskanmu."

Meursault tidak hairan dengan apa yang diperkatakan mereka, malah dengan bangganya mengatakan, Neraka telah menyediakan tempat khas buatnya.

Itu adalah sebahagian daripada persamaan yang dikaitkan antara novel The Stranger dengan lirik lagu Bohemian Rhapsody yang ditulis oleh Freedie Mercury. Sebenarnya, lirik yang selebihnya juga mempunyai kaitan dengan The Stranger tetapi disebabkan Freddie tidak pernah mendedahkan perkara ini sehingga dia mati, peminat di seluruh dunia dibiarkan menterjemahkan maksudnya mengikut imaginasi sendiri.